Piala Malaysia: Realiti pahit yang perlu ditelan

TIDAK dinafikan agenda keselamatan dan kesihatan rakyat menjadi keutamaan kerajaan dalam memerangi pandemik COVID-19 hingga membawa kepada keputusan membatalkan saingan Piala Malaysia 2020.

Majlis Keselamatan Negara (MKN) berpendapat bola sepak membabitkan sentuhan sesama pemain boleh menyebabkan risiko jangkitan COVID-19 namun sejak penularan pandemik itu di Malaysia, belum ada lagi kes dilaporkan berpunca daripada aktiviti bola sepak profesional.

Malah, saingan Liga Super dan Liga Premier musim ini juga ditamatkan tanpa kes positif COVID-19 disebabkan disiplin 24 pasukan bertanding yang tidak pernah gagal mematuhi prosedur operasi standard (SOP) ditetapkan.

Namun, episod menyedihkan buat peminat dan seluruh warga bola sepak apabila saingan Piala Malaysia dibatalkan selepas pusingan pertama berjaya dijalankan sedangkan kejohanan bola sepak tertua di Asia Tenggara itu hanya berbaki tiga pusingan – suku akhir, separuh akhir dan akhir.

Alangkah baiknya jika kerancakan saingan Piala Malaysia diteruskan sekali gus dapat memelihara prestij kejohanan yang bakal meraikan ulang tahun ke-100 penganjurannya musim depan, dan selepas diperkenalkan pada 1921 sebagai H.M.S Malaya dan Malaya Cup ia hanya dihentikan pada era penjajahan Jepun di Tanah Melayu.

Pada masa sama, kerancakan saingan Piala Malaysia 2020 menjadi elemen ‘hiburan’ buat komuniti sukan khususnya bola sepak bagi melepaskan lelah seharian dan mengatasi tekanan hidup yang mungkin dihadapi kesan daripada COVID-19.

Dilaporkan pusingan pertama Piala Malaysia 2020 membabitkan lapan perlawanan merekodkan 6.6 juta tontonan di platform YouTube dengan pertembungan epik antara Kedah dan Pahang berjaya meraih jumlah tertinggi iatu 2.1 juta tontonan.

Sokongan padu peminat kepada saingan bola sepak tempatan tidak pernah mengecewakan apabila baki perlawanan Liga Super dan Liga Premier mencatatkan 29.3 juta tontonan meskipun ditangguhkan hampir lima bulan sebelum bersambung pada penghujung Ogos lepas.

Lantas keputusan kerajaan yang bertegas tidak membenarkan Piala Malaysia berlangsung dalam tempoh Perintah Kawalan Pergerakan Bersyarat (PKPB), mengundang pelbagai reaksi netizen di media sosial.

“Jika pusingan suku akhir, separuh akhir dan perlawanan akhir Piala Malaysia 2020 dapat diteruskan pasti impak tontonan lagi besar dan menjadi satu perkembangan positif kepada industri bola sepak negara,” antara pandangan netizen di laman Facebook.

Ramai juga mempersoalkan mengenai program hiburan televisyen yang dibenarkan sementara Piala Malaysia 2020 dikorbankan walaupun Liga Bola Sepak Malaysia (MFL) telah bersedia dengan perancangan khas dan pematuhan SOP lebih ketat.

Program hiburan secara langsung memerlukan kekuatan tenaga pekerja yang ramai bagi memastikan kelancaran program, begitu juga dengan perlawanan bola sepak, namun hanya sukan nombor satu negara ini perlu berdepan cabaran.

“Kebal betul penganjuran konsert hiburan, langsung tidak diusik. Liga Malaysia, Piala Malaysia ditunda dua tiga kali sampai ada suruh batal,” antara ciapan peminat di Twitter.

Memang diakui faktor emosi juga menyumbang kepada kesihatan mental seseorang apatah lagi dalam keadaan semasa yang sedikit sebanyak menyekat naluri manusia yang suka bersosial dan bebas bergerak tanpa sekatan.

Dalam usaha memastikan saingan Piala Malaysia diteruskan, MFL tampil dengan cadangan bernas untuk mengadakan perlawanan di negeri-negeri dikecualikan pelaksanaan PKPB dengan Kota Bharu dan Kuantan menjadi lokasi pilihan.

Badan pengelola itu juga tidak membenarkan kehadiran penonton ke stadium sebagai langkah meminimumkan risiko jangkitan selain barisan pemain, pegawai pasukan serta pengadil bertugas diwajibkan menjalani ujian calitan COVID-19.

MFL turut mencadangkan perlawanan Piala Malaysia diadakan secara berpusat seperti konsep diguna pakai Kesatuan Persatuan Bola Sepak Eropah (UEFA) dan Konfederasi Bola Sepak Asia (AFC) dalam penganjuran Liga Juara-Juara UEFA dan Liga Juara-Juara AFC musim ini.

Format perlawanan Piala Malaysia 2020 juga diubah menyaksikan saingan berlangsung secara kalah mati satu pusingan seperti dipratikkan di Liga Juara-Juara AFC dan Liga Juara-Juara UEFA sebagai langkah mengurangkan jumlah perlawanan dan risiko jangkitan.

Pusingan kalah mati saingan Liga Juara-Juara UEFA ditukar ke Lisbon, Portugal berbanding lokasi asal di Istanbul, Turki sementara Liga Juara-Juara AFC memilih Doha, Qatar sebagai lokasi bagi menyempurnakan saingan musim 2020.

Bagaimanapun, pakar perubatan sukan Institut Sukan Negara (ISN) Dr Jasmiza Khuzairi Jasme berpendapat keputusan kerajaan itu langkah paling tepat untuk menyekat penularan gelombang ketiga COVID-19.

Doktor pasukan bola sepak kebangsaan itu berkata meskipun mematuhi SOP, risiko berlaku penularan tetap ada berdasarkan statistik semasa COVID-19 yang telah berada dalam komuniti masyarakat di negara ini.

Dr Jasmiza turut mengambil contoh beberapa pemain bola sepak ternama dunia seperti Cristiano Ronaldo, Zlatan Ibrahimovic dan Paul Pogba yang dijangkiti wabak tersebut walaupun tiada gejala penyakit dikesan (asymptomatic).

“Ramai pesakit atau individu dijangkiti tidak mempunyai apa-apa simptom, sukar untuk ketahui siapa dijangkiti atau tidak. Jadi, sebarang program melibatkan jumlah individu yang ramai tetap berisiko untuk berlaku penularan.

“Walaupun keputusan MKN mendatangkan rasa marah tetapi perkara yang cuba dielakkan adalah kluster baharu daripada perlawanan Piala Malaysia. Apabila satu jangkitan berlaku, ramai pihak termasuk pasukan, pasukan lawan, pengadil, MFL, pengurusan stadium, pemandu bas dan ahli keluarga turut terkesan,” katanya kepada Bernama.

Katanya, jika wujud kes akibat daripada perlawanan Piala Malaysia, ia menjadi satu proses rumit dan berpanjangan dalam mengesan kontak rapat selain turut melibatkan pelbagai langkah untuk menyekat penularan wabak yang masih belum menunjukkan isyarat penamatnya.- BERNAMA


Pengurus hartanah dan isteri didakwa terima rasuah, lakukan pengubahan wang haram

SHAH ALAM 15 Mac. – Seorang pengurus hartanah syarikat minyak dan gas serta isterinya didakwa di Mahkamah Sesyen, di sini, hari ini atas 18 pertuduhan menerima rasuah dan melakukan pengubahan wang haram membabitkan RM1.17 juta antara tahun 2018 dan 2019.

Bagaimanapun, Len Chia Whey, 37, dan Tong Karen, 36, mengaku tidak bersalah selepas semua pertuduhan terhadap mereka dibacakan di hadapan Hakim Rozilah Salleh.

Len berdepan pertuduhan menerima suapan wang tunai RM232,593 melalui orang tengah sebagai upah membantu Syarikat KK Choong Synergy Sdn Bhd mendapatkan empat projek subkontrak pam minyak iaitu di Mukim Semabok, Melaka; Pekan Tanjung Karang dan Mukim Ijok, Kuala Selangor serta Mukim Tebrau di Johor Bahru.

Dia didakwa melakukan kesalahan itu di rumahnya di Setia Eco Glades, Cyberjaya antara 3 hingga 5 petang pada 24 Mei 2019 mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24(1) akta sama yang membawa hukuman maksimum penjara 20 tahun dan denda tidak kurang lima kali nilai suapan atau RM10,000 mengikut mana lebih tinggi.

Len juga didakwa melakukan pengubahan wang haram berjumlah kira-kira RM757,986 ke dalam akaun simpanannya di enam bank selain memiliki tunai dalam bentuk mata wang asing iaitu Pound Sterling, Euro, Yen, Yuan, Dolar Hong Kong, Kronur, Peso, Rupiah, Baht, Dolar Amerika Syarikat dan Dolar Singapura.

Bagi pertuduhan ini, mereka didakwa mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada aktiviti haram (AMLATFPUAA) 2001 yang membawa hukuman maksimum penjara 15 tahun dan denda lima kali nilai atau hasil aktiviti haram atau RM5 juta mengikut mana lebih tinggi.

Timbalan Pendakwa Raya SPRM Maziah Mohaide dan Allan Suman Pillai menawarkan jaminan sebanyak RM90,000 bagi 13 pertuduhan yang dihadapi Len serta RM30,000 kepada Karen dengan seorang penjamin selain pasport serta dokumen perjalanan mereka diserahkan kepada mahkamah.

Beliau berkata bapa Karen diserang penyakit angin ahmar manakala adiknya adalah pesakit Skizofrenia dan dirawat di Sabah, oleh itu, wanita tersebut agak keberatan untuk menyerahkan pasportnya kepada mahkamah.

Mahkamah kemudian membenarkan Len diikat jamin sebanyak RM90,000 manakala Karen sebanyak RM30,000 dengan seorang penjamin selain pasport serta dokumen perjalanan mereka diserahkan kepada mahkamah dan menetapkan 19 April sebagai sebutan semula kes.


RM10 juta senggara rumah tentera di Melaka

SUNGAI UDANG 18 Ogos – Kementerian Pertahanan memperuntukkan RM10 juta bagi menyenggara 200 unit Rumah Keluarga Angkatan Tentera (RKAT) di Melaka.

Panglima Tentera Darat Jeneral Tan Sri Zamrose Mohd Zain berkata, projek yang dijalankan menerusi empat fasa yang bermula Februari lalu dijangka siap selewat-lewatnya Januari tahun depan.

Menurutnya, projek penyenggaraan itu melibatkan 105 unit RKAT Desa Tun Razak, 56 unit RKAT Taming Sari 1 dan 2 serta 27 unit RKAT Tangga Batu.

“Usaha ini dilakukan selaras dengan dasar Kementerian Pertahanan, selain ia juga bertepatan dengan tema Hari Tentera Darat ke-89 iaitu ‘Kesejahteraan Keluarga Tentera Darat Diutamakan, Kedaulatan Negara Terjamin’.

Beliau berkata demikian pada sidang media selepas menyempurnakan simbolik Penyerahan Kunci Rumah Senggaraan kepada 10 penghuni Blok 49, RKAT Desa Tun Razak, di sini, hari ini.

Mengulas lanjut, beliau berkata, di seluruh negara terdapat 7,000 unit RKAT yang masih belum disenggara yang mana ia akan disiapkan secara berfasa.

Selain senggara rumah, ujarnya, Tentera Darat Malaysia (TDM) juga sedang merancang pembinaan RKAT baharu dan ubah suai rumah sedia ada supaya lebih selesa kepada keluarga tentera.

“Saya berharap agensi-agensi pelaksana (untuk projek yang dirancang) dapat melaksanakan tugas dengan baik memandangkan rata-rata keluarga anggota tentera bergantung harap kepada mereka.

“Dengan kadar sewa rumah di luar yang tinggi iaitu pada anggaran harga RM600 sebulan, ia pastinya membebankan anggota yang menerima elaun rumah pada kadar RM320.

“Jadi kita harap projek senggara dan bina baharu RKAT ini dapat membantu anggota berjimat yang mana kita akan cuba menyelesaikannya secara berfasa,” katanya.


Sesi persekolahan dibuka secara berperingkat bermula 15 Julai

PUTRAJAYA, 1 Julai – Pelajar tingkatan satu hingga  empat dan pelajar kelas peralihan serta murid tahun lima dan  enam akan kembali ke sekolah bermula 15 Julai ini.

Menteri Kanan (Pendidikan), Dr Mohd Radzi Md Jidin berkata pembukaan semula sekolah bagi murid tahun satu hingga empat pula adalah pada minggu berikutnya iaitu 22 Julai.

“Tarikh pembukaan semula sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan Kementerian Pendidikan (KPM).

“Bagi sekolah yang tidak berdaftar dengan KPM pula, mereka juga disaran untuk turut mengikut tarikh pembukaan penuh sekolah yang ditetapkan,” katanya dalam sidang media khas yang disiarkan secara langsung oleh stesen-stesen televisyen tempatan, hari ini.

Katanya pembukaan semula sekolah untuk murid bukan kelas peperiksaan awam itu dilaksanakan secara berperingkat setelah mengambil kira saranan Kementerian Kesihatan dan Majlis Keselamatan Negara (MKN).

Menurut Mohd Radzi, semua institusi pendidikan swasta di bawah kategori pusat yang berdaftar dengan KPM termasuk pusat tuisyen, bahasa dan pusat perkembangan juga boleh dibuka semula pada 15 Julai.

Beliau juga memaklumkan keputusan penawaran kemasukan calon lepasan Sijil Pelajaran Malaysia (SPM) 2019 ke tingkatan enam semester 1 tahun 2020 boleh disemak mulai hari ini melalui portal kementerian. Calon lepasan SPM terbabit juga akan mendaftar pada 15 Julai.

Sementara itu, Mohd Radzi berkata KPM melaksanakan pengajaran dan pembelajaran secara dalam talian atau kaedah lain yang bersesuaian sepanjang hampir empat bulan bagi memastikan lebih 5.7 juta pelajar yang tidak hadir sekolah ekoran pandemik COVID-19 dapat mengikuti pembelajaran secara berterusan.

Bagaimanapun, beliau pihaknya sedar terdapat kelemahan dalam pelaksanaan pembelajaran secara dalam talian kerana kaedah Home-Based Learning adalah sesuatu yang baharu dalam kalangan guru, pelajar dan ibu bapa.

“Selain itu, ramai dalam kalangan murid tidak dapat mengikuti pembelajaran secara dalam talian kerana akses kepada teknologi komunikasi yang terhad. Ini menyebabkan keberkesanan pengajaran dan pembelajaran yang berasaskan Home-Based Learning agak terhad jika dibandingkan dengan kaedah secara bersemuka,” katanya.- BERNAMA


Dakwaan ditahan Israel: Pemilik IG diminta bantu kesan ‘Dr Nur’

Wisma Putra dalam kenyataannya malam ini berkata mana-mana individu lain yang mempunyai maklumat sahih berhubung identiti serta keberadaan ‘Dr. Nur’ turut digesa tampil dan mengemukakan maklumat tersebut melalui e-mel [email protected].

“Bagaimanapun, pihak kementerian tidak dapat mengenal pasti butiran peribadi serta perincian insiden yang menimpa ‘Dr. Nur’, sekali gus menyulitkan usaha Perwakilan Malaysia untuk menghubungi dan menyalurkan bantuan konsular yang sewajarnya kepada beliau,” menurut kenyataan itu.

Menurut Wisma Putra, semakan dengan Kedutaan Besar Malaysia di Kaherah, Mesir dan Amman, Jordan juga mendapati bahawa tiada individu bernama ‘Dr. Nur’ yang mendaftarkan keberadaan diri di Palestin atau menghubungi Perwakilan Malaysia untuk mendapatkan bantuan.

Dalam masa yang sama, menurut kenyataan itu, Kementerian Luar telah pun berhubung dengan pihak-pihak berkuasa di Malaysia untuk membantu mengenal pasti identiti dan keberadaan ‘Dr. Nur’.

“Kementerian Luar telah mengumpul maklumat berkenaan laporan yang dikemukakan oleh orang awam termasuk tangkap skrin posting dibuat oleh orang awam berhubung insiden yang menimpa ‘Dr. Nur’.

“Maklumat berkenaan juga dipanjangkan kepada Polis Diraja Malaysia (PDRM), Jabatan Imigresen Malaysia (JIM) dan Suruhanjaya Komunikasi dan Multimedia Malaysia (SKMM) untuk siasatan lanjut,” katanya.

Menurut kenyataan itu, Wisma Putra juga telah cuba menghubungi dua individu bernama Dr Aida dan Dr Shafiq, yang didakwa berkhidmat di Hospital Kuala Lumpur, bagi mendapatkan maklumat lanjut berkenaan ‘Dr. Nur’ namun kedua-dua mereka gagal dihubungi.

“Kementerian Luar sentiasa prihatin dan mengutamakan keadaan serta kebajikan rakyat Malaysia di luar negara. Perwakilan Malaysia di luar negara sentiasa bersedia untuk membantu sekiranya rakyat Malaysia di luar negara berada dalam kesulitan,” menurut Wisma Putra.

Kementerian Luar menyarankan rakyat Malaysia untuk sentiasa berhubung dengan Perwakilan Malaysia terdekat sekiranya berlaku sebarang kecemasan atau memerlukan sebarang bantuan konsular, katanya.


Kerajaan cari jalan penyelesaian kurangkan beban rakyat tanpa pengeluaran KWSP

KUALA SELANGOR, 9 Feb – Kerajaan sedang mencari jalan penyelesaian bagi membantu mengurangkan beban rakyat yang menghadapi masalah kewangan tanpa perlu mereka mengeluarkan simpanan Kumpulan Wang Simpanan Pekerja (KWSP).

Perdana Menteri Datuk Seri Anwar Ibrahim berkata ini kerana pencarum sudah beberapa kali membuat pengeluaran KWSP sebelum ini, dan keadaan ini pastinya menyebabkan simpanan untuk persaraan mereka semakin berkurangan.

“Banyak yang telah dikeluarkan (simpanan KWSP) sebelum ini. Jadi ada yang tinggal RM10,000, RM5,000. Mereka yang nak keluarkan wang itu kena fikir apa pilihan yang ada.

“(Misalnya) pencen empat tahun lagi, apa nak jadi? katanya kepada pemberita selepas menyampaikan Syarahan Ulung Kursi Siddiq Fadzil di Universiti Selangor, Kampus Bestari Jaya di sini hari ini.

Dalam pada itu, Anwar yang juga Menteri Kewangan berkata tumpuan Belanjawan 2023 yang akan dibentangkan pada 24 Feb ini, adalah mengenai usaha untuk menangani masalah defisit negara, isu pendigitalan, keselamatan makanan dan kos sara hidup rakyat.

Berhubung Parti Ikatan Demokratik Malaysia (MUDA) yang didakwa terkilan kerana tidak diundang menghadiri mesyuarat pertama Sekretariat Kerajaan Perpaduan pada Selasa lepas, Anwar berkata mesyuarat itu hanya melibatkan parti-parti yang mengasaskan Kerajaan Perpaduan.

“Sebenarnya, mesyuarat itu adalah mesyuarat dalam kalangan parti-parti yang mengasaskan Kerajaan Perpaduan…yang lain (mesyuarat bersama parti lain yang menyokong Kerajaan Perpaduan) akan dibawa dalam jawatankuasa,” katanya.


Saarani dititah menghadap Sultan Perak hari ini

IPOH, 14 Okt – Selepas menghadap Sultan Perak Sultan Nazrin Shah bagi mempersembahkan hasrat pembubaran Dewan Undangan Negeri (DUN) pada Rabu lepas, Menteri Besar Perak Datuk Seri Saarani Mohamad telah dititahkan untuk menghadap Sultan Nazrin Shah hari ini.

Saarani memaklumkan beliau telah dititahkan untuk menghadap Sultan Perak hari ini ketika ditemui media selepas menghadiri Majlis Anugerah Kecemerlangan Pendidikan Islam Negeri Perak 1444H/ 2022M di sini hari ini.

Difahamkan majlis menghadap hari ini berlangsung sekitar tengah hari di Istana Kinta selepas Majlis Anugerah Kecemerlangan Pendidikan Islam Negeri Perak yang dihadiri Saarani.

Pada majlis menghadap pada Rabu lepas, Saarani mempersembahkan warkah permohonan pembubaran DUN kepada Sultan Perak, yang menurut Saarani, warkah permohonan pembubaran itu dibuat selaras dengan Fasal 2 Perkara 36 Bahagian Pertama Undang-Undang Tubuh Kerajaan Negeri Perak.

Saarani turut menyembah maklum mengenai pengumuman Perdana Menteri Datuk Seri Ismail Sabri Yaakob mengenai pembubaran Parlimen berkuat kuasa 10 Okt, serta syor supaya ketua kerajaan negeri mengambil tindakan untuk membubarkan DUN bagi membolehkan Pilihan Raya Umum ke-15 (PRU15) diadakan serentak.

DUN Perak kini terdiri daripada 25 Ahli Dewan Undangan Negeri (ADUN) Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu).


Garis panduan pengoperasian sekolah 4.0 diumum dalam masa terdekat

PUTRAJAYA, 25 April – Garis Panduan Pengurusan dan Pengoperasian Sekolah 4.0, akan diumumkan selepas pengumuman mengenai kelonggaran prosedur operasi standard (SOP) oleh Kementerian Kesihatan (KKM), kata Menteri Kanan Pendidikan Datuk Dr Radzi Jidin.

Beliau berkata Kementerian Pendidikan (KPM) mahu memastikan Garis Panduan Pengurusan dan Pengoperasian Sekolah 4.0 yang akan diumumkan itu, selaras dengan apa yang diumumkan KKM.

“Selesai sahaja pengumuman KKM, kita selaraskan perkara yang dibincangkan dengan KKM dan akan mengumumkan garis panduan 4.0 dalam masa terdekat,” katanya semasa berucap pada Majlis Ihya Ramadan Bersama Media di sini hari ini.

Radzi berkata pembukaan sekolah yang bermula sejak Mac lepas, dilakukan dengan niat untuk tidak lagi menutupnya, justeru ia perlu dilaksanakan dengan cermat.

“Kita tahu bahawa ramai ingin melihat sektor pendidikan dibuka dengan lebih meluas. Insya-Allah kita sudah buka sedikit demi sedikit cuma kita mengambil pendekatan lebih cermat.

“Biar lambat asalkan selamat, sebab bila kita buka nanti insya-Allah kita dapat terus beroperasi dan sekolah tidak perlu ditutup lagi,” katanya.

Pada 17 April lepas, Radzi dilaporkan berkata Garis Panduan Pengurusan dan Pengoperasian Sekolah 4.0, bakal diumumkan bulan ini di mana ia termasuk aktiviti kokurikulum yang sebelum ini hanya dibenarkan di sekolah sahaja, selain penggunaan kantin.

Menteri Kesihatan Khairy Jamaluddin dilaporkan berkata kelonggaran beberapa SOP COVID-19 yang bakal diumumkan Rabu ini, bersifat selamat dan cermat bagi memastikan kerajaan tidak mahu tersilap langkah dan mengelak usaha yang dilakukan untuk mengawal wabak COVID-19 selama ini, disia-siakan.- BERNAMA


Belanjawan 2023 ambil kira cabaran ekonomi semasa – PM Anwar

PUTRAJAYA, 8 Februari – Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat Malaysia, kata Perdana Menteri Datuk Seri Anwar Ibrahim hari ini.

Anwar yang juga merupakan Menteri Kewangan berkata kerajaan mempertimbangkan daya saing, kecepatan kelulusan perniagaan serta beberapa inisiatif baharu termasuk pendigitalan dan pengeluaran sumber asli dalam proses hiliran dalam Belanjawan 2023

“Kita ketinggalan dalam (bidang-bidang tersebut) berbanding Indonesia, Thailand dan Vietnam. Kita mesti depani hal-hal ini untuk memastikan kita berdaya saing,” kata beliau pada majlis Perhimpunan Bulanan Warga  Kementerian Kewangan bersama Perdana Menteri merangkap Menteri Kewangan di sini hari ini.

Bagaimanapun, cabaran terbesar merangka Belanjawan 2023 adalah mencari dasar yang seimbang untuk menarik pelabur serta melindungi rakyat Malaysia terutama golongan miskin tegar, katanya.

“Kadangkala ada pertembungan sedikit. Saya selalu sebut perbenturan idea dan dasar. Ini dapat jadi contoh bagaimana kita dapat terjemahkan Madani dalam pertumbuhan ekonomi.

“Fokus kita bukan soal kaum atau daerah. Fokus kita adalah rakyat. Saya tidak mahu boleh tidur nyenyak jika rakyat merasa tersisih dan tidak dipedulikan oleh pemimpin negara,” kata Anwar.


Jenazah Siti Sarah selamat dikebumikan

KUALA LUMPUR 9 Ogos – Jenazah penyanyi terkenal Allahyarham Siti Sarah Raissuddin, 36, selamat dikebumikan tepat jam 1.45 tengah hari tadi di Tanah Perkuburan Sungai Pusu, Gombak.

Sarah dan Shuib mendirikan rumah tangga pada 2011 dan dikurniakan empat cahaya mata iaitu Uwais Alqarni, 10, Dzahira Talita Zahra, 8, Ariq Matin 6, serta bayi yang baru dilahirkan Ayash Affan.


Dataran Orang Kampung ‘cahaya’ pelancongan Merlimau

MERLIMAU 29 Januari – Dataran Orang Kampung, di sini mampu menjadi platform utama mempromosi sektor pelancongan untuk menarik lebih ramai kedatangan pelancong ke kawasan Merlimau.

Ahli Dewan Undangan negeri (Adun) Merlimau, Dr. Muhamad Akmal Saleh berkata, limpahan lampu neon yang dibangunkan antara tarikan utama dataran itu untuk dijadikan lokasi tumpuan pelancong selain beberapa lokasi lain di kawasan berkenaan.

Katanya, usaha memperkasa pelancongan luar bandar khususnya menarik pelancong ke Merlimau sedang dirangka pihaknya sebagai langkah awal mempromosi sektor itu sempena Tahun Melawat Melaka 2024.

“Untuk jadikan Merlimau sebagai destinasi pelancongan utama di Melaka kita sedang siapkan pemetaan dan kalendar pelancongan Merlimau yang dilengkapi dengan pelbagai lokasi menarik dari siang sampai ke malam untuk pelancong yang datang ke DUN ini.

“Dalam tempoh tiga bulan lagi kita akan laksanakan perkara ini termasuk menyiapkan aplikasi MyMerlimau agar ia mampu menjadi platform pelancongan Merlimau yang dilengkapi dengan tawaran lokasi menarik, produk pelanconan dan kedai-kedai makan yang menawarkan harga yang murah kepada pelancong.

“Usaha ini amat strategik dan sejajar dengan kawasan ini yang dekat dengan Pulau Besar dan tiga jajaran pulau yang lain sebagai Taman Laut di Melaka.

“Ini sudah pasti akan memberi limpahan kepada kedatangan pelancong, tujuan saya apabila Merlimau terkenal nanti ia sudah pasti akan memberi limpahan ekonomi kepada penduduk setempat,” katanya.

Beliau berkata demikian kepada pemberita selepas menghadiri Program Merlimau Bercahaya dan Merlimau Berpeluh 5.0 dirasmikan Ketua Menteri, Datuk Seri Utama Sulaiman Md Ali.

Mengulas lanjut, Dr. Muhamad Akmal berkata, pelbagai tarikan lain akan diperbaharui di Dataran Orang Kampung dalam masa terdekat ini antaranya tarikan Taman Skatepark berbumbung yang dibuka buat orang awam pada setiap masa kini hampir 80 peratus siap bakal dilancarkan pada bulan hadapan.

Selain itu katanya, kerja menaik taraf dataran yang dilengkapi lampu neon menelan kos sebanyak RM315,000 daripada Kerajaan Pusat itu turut menerima perhatian Kerajaan Negeri apabila peruntukan tambahan sebanyaj RM20,000 bakal disalurkan.

“Malah kawasan padang futsal di dataran ini juga akan dinaik taraf kepada padang yang lebih kondusif dilengkapi bumbung bagi meningkatkan lagi pelbagai aktviti menarik buat orang muda mahupun berusia yang datang ke dataran ini,” katanya.


Taman eko rimba ditutup ekoran ancaman harimau

Pengarah Jabatan Perhutanan Negeri Terengganu Roslan Rani berkata maklumat penutupan itu telah diberitahu kepada orang awam melalui notis yang dikeluarkan jabatan.

“Jabatan Perhutanan mendapat maklumat daripada penduduk kampung dan Jabatan Perlindungan Hidupan Liar dan Taman Negara (Perhilitan) Terengganu kemungkinan ancaman harimau di sekitar kawasan tersebut.

“Penutupan kawasan rekreasi itu adalah atas faktor keselamatan pengunjung dan tarikh pembukaan semula akan dimaklumkan kelak,” katanya ketika dihubungi Bernama hari ini.

Sementara itu, Ahli Jawatankuasa Pembangunan dan Keselamatan Kampung (JPKK) Kampung Chabang Ahmad Thalhah Ubaidillah Amri berkata kawasan rekreasi itu sering menjadi tumpuan pengunjung terutama ketika cuti am.

“Apa yang membimbangkan, ada penduduk kampung terserempak dengan harimau itu sejak akhir-akhir ini. Jadi, JPKK Kampung Chabang telah maklumkan kepada Perhilitan Terengganu dan Jabatan Perhutanan untuk mengambil tindakan sewajarnya dengan menutup sementara Taman Eko Rimba Air Menderu.

“Harimau itu pernah menyerang dua ekor lembu dan dua ekor anjing milik penternak. Buat masa ini,  Perhilitan telah memasang satu perangkap harimau pada 23 Jan lepas. Kami berharap pengunjung tidak datang ke sini untuk sementara waktu kerana bimbang berlaku kejadian tidak diingini,” katanya.

Sebelum ini, media melaporkan kelibat harimau itu kelihatan di Paka, Dungun dan sehingga kini masih belum ada tangkapan terhadap haiwan liar tersebut. – BERNAMA


DUN PAYA RUMPUT: KRT perlu aktif anjur aktiviti berfaedah untuk penduduk

PAYA RUMPUT 30 Mac – Pemilihan dan pelantikan Jawatankuasa Kawasan Rukun Tetangga (KRT) Taman Paya Rumput Indah yang baharu diharap bukan sahaja dapat memperkasakan kepimpinan komuniti setempat malah merangka strategi serta program di kawasan itu.

“Terima kasih juga saya ucapkan kepada pihak KRT Taman Paya Rumput Indah yang menjalankan sesi pemilihan ini dan penduduk yang turut hadir,” katanya.

Beliau yang juga EXCO Pendidikan negeri turut menyampaikan peruntukan RM3,000 kepada KRT berkenaan selain menyumbangkan pendingin hawa untuk dipasang di balai raya taman berkenaan.


Ahmad Zahid nafi wujud perbualan dengan Anwar seperti rakaman audio

KUALA LUMPUR 7 April. – Presiden UMNO Datuk Seri Dr Ahmad Zahid Hamidi hari ini menafikan terdapatnya perbualan antara beliau dan Presiden PKR Datuk Seri Anwar Ibrahim, seperti dalam rakaman audio yang tersebar baru-baru ini.

Beliau yang kecewa dan terkejut dengan penyebaran audio berkenaan berkata, pegawainya akan segera membuat laporan polis bagi membolehkan siasatan dilakukan, untuk mengenal pasti dalang di sebalik perkara itu.

“Saya menafikan sekeras-kerasnya mengenai adanya perbualan sebagaimana dalam audio rakaman tersebut, malah ingin ditegaskan tiada sebarang perbualan antara saya dan Datuk Seri Anwar selepas Perhimpunan Agung UMNO baru-baru ini,” katanya dalam kenyataan hari ini.

Beliau menyifatkan perkara itu sebagai satu percaturan politik yang jahat dan jijik, yang mengesahkan usaha berterusan untuk melemahkan dan menghancurkan UMNO.

Ahmad Zahid berkata, sebagai Presiden UMNO beliau tidak akan mencabuli dan membelakangi ketetapan yang telah diputuskan oleh Majlis Tertinggi (MT) dan Perhimpunan Agung parti itu.

Audio perbualan antara dua individu yang dikatakan mirip suara Ahmad Zahid dan Anwar tersebar di media sosial dan blog baru-baru ini, didakwa berlaku selepas Perhimpunan Agung UMNO.


Kapal persiaran hampir karam di Langkawi, empat kru selamat

ALOR SETAR 28 Feb. – Empat kru sebuah kapal persiaran terselamat apabila kapal itu hampir karam selepas terlanggar batu di kedudukan kira-kira 0.3 batu nautika selatan Pulau Lalang dekat Langkawi, malam tadi.

Pengarah Agensi Penguatkuasaan Maritim Malaysia (APMM) Negeri Kedah dan Perlis, Laksamana Pertama Maritim Mohd Zawawi Abdullah berkata dalam kejadian 10.30 malam itu, kapal persiaran ‘Epic Princess’ itu sedang dalam perjalanan dari Tanjung Tokong, Pulau Pinang ke Langkawi.

Menurutnya, Maritime Rescue Sub-Centre (MRSC) Langkawi telah mengaktifkan operasi mencari dan menyelamat selepas menerima laporan daripada seorang kru kapal yang turut melibatkan kerjasama Tentera Laut Diraja Malaysia, Pasukan Polis Marin dan Jabatan Laut Malaysia.

“Kapten kapal berumur 42 tahun serta tiga kru kapal berumur antara 26 hingga 54 tahun yang tidak mengalami sebarang kecederaan telah diselamatkan oleh kapal KM Tenggol,” katanya dalam kenyataan di sini, hari ini.

Sementara itu, Mohd Zawawi mengingatkan orang ramai supaya mengambil langkah keselamatan seperti memakai jaket keselamatan, merujuk ramalan kaji cuaca, memaklumkan destinasi kepada keluarga dan membawa bekalan makanan yang mencukupi sekiranya ingin melakukan aktiviti di laut.

“Kita juga akan terus meningkatkan operasi penguatkuasaan bagi membanteras dan menyekat aktiviti jenayah rentas sempadan di perairan Zon Maritim Malaysia dan orang ramai diminta menyalurkan sebarang maklumat berkaitan ke Pusat Operasi Maritim Kedah dan Perlis di talian 04-9662750,” katanya.


Lega sempadan dibuka, harap dapat sambutan pelancong luar – peniaga

BANDA HILIR 10 Mac – Golongan peniaga di negeri ini menarik nafas lega selepas kerajaan mengumumkan sempadan antarabangsa bakal dibuka bermula bulan hadapan.

Pengumuman itu paling ditunggu selepas perniagaan masing-masing terjejas akibat penularan wabak pandemik COVID-19 sejak tahun 2020 hingga mengakibatkan penutupan sempadan negara dan pelaksanaan Perintah Kawalan Pergerakan (PKP).

Seorang peniaga, Wahida Mohd Yusof,53, berkata dengan pengumuman itu dia dapat memperluaskan rangkaian perniagaannya dengan kehadiran pelacong luar ke negeri ini.

“Saya berniaga kuih raya dah hampir empat tahun, setakat ini buat bisnes secara dalam talian sahaja… tapi ada juga berniaga di bazar sewaktu bulan puasa, letak di kedai-kedai dan lain-lain.

“Diharap pembukaan sempadan memberi peluang kepada saya untuk pasarkan kuih-kuih raya ini di kawasan tumpuan pelancong yang lebih ramai, lebih-lebih lagi bulan depan dah masuk bulan Ramadan,” katanya ketika ditemui MHI.

“Masa COVID-19 melanda negara awal dulu, perniagaan memang terjejas dan tempahan pun tiada, bila dah buka sempadan saya nak perluaskan jualan ke negeri luar seperti Terengganu, Kelantan dan Pahang… mana tahu pelancong yang datang ke sana akan membeli produk saya.

“Tahun ini kita cuba minta rangkaian-rangkaian perniagaan lain untuk ambil produk kita, bukan sahaja di Melaka malah negeri luar juga,” katanya.

Beliau berkata langkah itu selari dengan perancangan memasuki Fasa ‘Peralihan Ke Endemik’ dan pengumuman yang paling dinanti-nantikan rakyat ini akan merancakkan semula ekonomi negara secara keseluruhan khususnya industri pelancongan yang terjejas teruk akibat pandemik COVID-19.


Isu kekurangan jururawat akan ditangani segera – Dr Zaliha

BANDARAYA MELAKA 5 Mac – Kementerian Kesihatan Malaysia (KKM) memandang serius isu kekurangan jururawat di hospital awam dan swasta dalam negara.

“Seperti hari ini di persidangan Nursing Professional Group International Nursing Conference 2023, saya mendengar setiap ‘curhat’ (curahan hati) daripada peserta dan wakil persatuan jururawat yang terlibat.

“Saya ambil berat setiap perkara yang dibangkitkan dan di peringkat kementerian kita akan cari solusi untuk selesaikan masalah melibatkan profesion jururawat, bahkan profesion lain juga dalam bidang perubatan,” katanya.

Beliau berkata demikian pada sidang media selepas merasmikan Program Nursing Professional Group International Nursing Conference 2023 di sebuah hotel di sini hari ini.

Hadir sama Pengarah Kesihatan Melaka, Datuk Dr. Rusdi Abd Rahman, Pengerusi NPG, Prof. Zahrah Saad dan Pengarah Kejururawatan KKM S.M Devi.


SMB2035 panduan transformasi digital Melaka

BANDA HILIR 20 Ogos – Smart Melaka Blueprint 2035 atau dikenali sebagai SMB2035 menjadi dokumen panduan utama bagi pelaksanaan transformasi digital Negeri Melaka.

Ketua Menteri Datuk Seri Utama Sulaiman Md Ali berkata, SMB2035 adalah dokumen strategik disediakan Kerajaan Negeri Melaka dengan kerjasama Kumpulan Industri-Kerajaan bagi Teknologi Tinggi Malaysia (MIGHT).

“SMB2035 mempunyai tujuh komponen utama bakal menerajui inisiatif digital Melaka menjelang 2035 iaitu Kerajaan Pintar, Ekonomi Pintar, Infrastruktur Digital Pintar Mobiliti Pintar dan Komuniti Pintar, Kehidupan Pintar serta Persekitaran Pintar.

“Berikutan itu satu jawatankuasa pemandu diwujudkan bagi menyelaras semua inisiatif dan menggerakkan pelaksanaan di dalam SMB2035 dinamakan Melaka Implementation Committee (SMIC) dipengerusikan Exco Pendidikan dan Teknologi negeri Datuk Rais Yasin,” katanya.

Beliau berkata demikian ketika berucap pada Majlis Pelancaran Smart Melaka Blueprint 2035, Pelancaran Asia’s First Metaverse Immersive Experience Mall dan Pra Pelancaran Smart Melaka International Conference 2022 (SMIC 2022) di Element X, Hatten City, di sini, hari ini.

Hadir sama, Timbalan Setiausaha Kerajaan Negeri Badaruddin Mohd Kassim, Exco Pendidikan dan Teknologi negeri Datuk Rais Yasin dan Pegawai Kewangan Negeri Datuk Salhah Salleh.

Menurut Sulaiman, komponen Kerajaan Pintar, pembangunan dan pemerkasaan platform digital, aplikasi pintar serta kandungan digital akan meningkatkan perkhidmatan digital merentasi sektor awam, swasta selain industri.

“Kerajaan negeri juga amat menggalakkan pelaburan dan inisiatif digital oleh pihak swasta, sehubungan itu satu projek dibawah inisiatif pelaburan swasta dilancarkan iaitu Asia’s First Metaverse Immersive Experience Mall yang akan menjadi E-Sport Hub Resort pertama di dunia.

“Malah penjenamaan Element X juga turut melibatkan Arena X yang bakal menjadi pusat e-sukan bertaraf antarabangsa terbesar di rantau ini,” katanya.

Mengulas lanjut, beliau berkata, SMIC 2022 anjuran kerajaan negeri dengan kerjasama Melaka ICT Holdings Sdn Bhd bersama rakan strategik lain akan berlangsung pada 7 hingga 9 Disember depan.

“Persidangan itu akan membabitkan pakar tempatan dan antarabangsa yang akan berkongsi pengalaman dan idea baharu malah ia bakal menjadi katalis kepada peningkatan pelaburan serta industri digital di Melaka,” katanya.


Dr Zaliha, Menteri Kesihatan Malaysia pertama diberi penghormatan pengerusikan Mesyuarat Lembaga Eksekutif WHO

KUALA LUMPUR, 3 Feb – Dr Zaliha Mustafa menjadi Menteri Kesihatan Malaysia yang pertama diberi penghormatan mempengerusikan mesyuarat Lembaga Eksekutif Pertubuhan Kesihatan Sedunia (WHO) sesi ke-152 di Geneva, Switzerland.

Ketua Pengarah Kesihatan Tan Sri Dr Noor Hisham Abdullah berkata ini kali pertama berlaku dalam sejarah kesihatan negara, dan sepanjang 10 tahun penglibatannya bersama WHO.

Beliau berkata Dr Zaliha diberi penghormatan mempengerusikan mesyuarat itu selepas dilantik sebagai naib pengerusi Lembaga Eksekutif WHO mewakili rantau Pasifik Barat 2023-2024.

“Dr Zaliha Mustafa mempengerusikan mesyuarat Lembaga Eksekutif WHO sesi ke-152 pada sesi poliomyelitis eradication, polio transition planning, dan polio post-certification,” katanya dalam catatan di laman Twitternya.

“Ini merupakan antara pencapaian utama beliau yang sedang dalam lawatan rasmi pertamanya ke luar negara sejak dilantik sebagai Menteri Kesihatan,” tambahnya.

Dr Zaliha bersama delegasi menghadiri mesyuarat itu di Geneva, Switzerland bermula Isnin lepas sehingga Selasa depan, dan selain beliau serta Dr Noor Hisham, turut bersama dalam sesi lawatan rasmi itu ialah pegawai-pegawai daripada Kementerian Kesihatan (KKM).

Ia merupakan platform bagi membincangkan komitmen, dasar, status pelaksanaaan program dan hala tuju sektor kesihatan yang telah dipersetujui secara konsensus di bawah WHO.


SPRM: Suami isteri ditahan bantu siasatan bocor maklumat tender

PUTRAJAYA, 23 Mac – Seorang pegawai kanan sebuah agensi kerajaan berkaitan infrastruktur dan suaminya ditahan Suruhanjaya Pencegahan Rasuah Malaysia (SPRM) semalam bagi membantu siasatan kes pembocoran maklumat membabitkan tender agensi itu bernilai lebih RM1.2 juta.

Menurut sumber SPRM, wanita berkenaan yang terbabit dalam pemilihan kontrak agensi itu dipercayai membocorkan maklumat tender bernilai RM1.2 juta dengan balasan syarikat milik suaminya dilantik sebagai subkontraktor kepada sebuah lagi syarikat yang berjaya mendapat projek berkaitan sistem elektronik pada 2020.

Menurut sumber SPRM itu, suami isteri yang masing-masing berumur 44 tahun dan 42 tahun itu ditahan di ibu pejabat SPRM di sini petang semalam.

Pasangan itu kini ditahan reman sehingga 27 Mac ini setelah perintah reman terhadap mereka dikeluarkan Majistret Shah Wira Abdul Halim selepas mendengar permohonan SPRM di Mahkamah Majistret Putrajaya hari ini.


Dr Noor Hisham dedah syarikat perlombongan guna gambarnya dalam laman sesawang

KUALA LUMPUR 1 Sept. – Sebuah laman sesawang syarikat perlombongan telah menggunakan gambar Ketua Pengarah Kesihatan, Tan Sri Dr Noor Hisham Abdullah sebagai Ketua Pegawai Operasi (COO).

Bagaimanapun, Dr Noor Hisham menegaskan perkara itu adalah palsu dan nama yang tertera di bawah gambar beliau bukan dirinya dan laman sesawang syarikat itu turut memaparkan gambar dan nama beberapa individu dalam barisan pengurusannya.

“Untuk makluman umum, Syarikat Kashi Mining ada menggunakan gambar saya dalam laman sesawang mereka sebagai COO! Jelas ini adalah palsu,” katanya menerusi hantaran di Facebooknya, semalam.


Bengkel motosikal tawar ‘tayar Rahmah’ RM5

Inisiatif oleh Bengkel Dania Garage, bengkel motosikal milik bumiputera yang berpusat di Sungai Chua, Kajang itu dinamakan Program Amal Tayar Rahmah, dan ia mula ditawarkan pada 20 Mac lepas.

“Jadi sempena bulan Ramadan ini juga saya menawarkan tayar motosikal pada harga Rahmah, juga dengan tujuan untuk membantu meringankan beban pemilik motosikal,” katanya dalam kenyataan hari ini.

Beliau berkata pihaknya memperuntukkan 1,000 unit tayar untuk dibeli oleh pemilik motosikal pada harga RM5 seunit berbanding harga sebenar tayar itu iaitu RM60 seunit.

Bengkel yang popular di media sosial khususnya TikTok dengan pengikut lebih 506,000 orang itu mula beroperasi pada 2016 dan kini mempunyai tiga cawangan iaitu dua di Kajang dan satu di Serdang. – BERNAMA


Tidak mahu bergantung pada Zii Jia, BAM komited lahir jaguh perseorangan lelaki

KUALA LUMPUR, 12 Jun – Tidak mahu bergantung kepada Lee Zii Jia sahaja, Persatuan Badminton Malaysia (BAM) komited untuk melahirkan lebih ramai perseorangan lelaki yang mampu menyerlah di peringkat antarabangsa.

Presidennya Tan Sri Mohamad Norza Zakaria berkata ia menjadi tanggungjawab pengarah kejurulatihan perseorangan BAM Wong Choong Hann untuk terus membangunkan bakat-bakat baharu yang mempamerkan prestasi cemerlang pada kejohanan bertaraf dunia.

Pada masa sama, beliau berharap semua pihak memahami situasi itu dan bekerja rapat untuk melahirkan lebih banyak pemain perseorangan yang berkaliber.

“Ia adalah usaha yang berterusan. Choong Hann tahu tanggungjawab beliau dan kita bukan sahaja ketandusan dari segi pemain lelaki tetapi juga wanita dan ini harus diselesaikan segera.

“Saya rasa kita nampak dari segi beregu lelaki mereka menunjukkan pencapaian yang memberangsangkan, beregu wanita Pearly Tan-M. Thinaah sudah mencapai ranking 10 teratas dunia.

“Jadi seharusnya perseorangan lelaki dan wanita perlu cepat melangkah supaya mereka tidak ketinggalan,” katanya kepada pemberita di Kelab Sukan Ekuestrian STC di sini, hari ini.

Menurutnya, walaupun Zii Jia, yang menduduki ranking kelima dunia itu berada pada tahap terbaik, namun Malaysia tidak harus bergantung kepada satu pemain sahaja untuk membawa kecemerlangan di arena global.

Mohamad Norza turut meminta peminat sukan badminton tanah air untuk memberikan masa dan ruang kepada pemain seperti Ng Tze Yong dan Aidil Sholeh Ali Sadikin, untuk mereka memperbaiki corak permainan serta lebih konsisten, sekali gus melakar kejayaan pada kejuaraan antarabangsa.

“Kita juga ada pemain profesional seperti Cheam June Wei, Soong Joo Ven yang perlu mempergiatkan usaha mereka supaya Zii Jia tidak keseorangan di peringkat tertinggi, jadi kita mesti bekerja kuat,” tambahnya.

Tze Yong yang menduduki ranking ke-48 dunia merupakan pemain utama dalam BAM selepas Zii Jia meninggalkan badan itu Januari lepas untuk menjadi pemain profesional.

Izad Rushdi Paiza dari pasukan Penawar Learning Centre muncul juara, manakala Abdul Hariz Abd Majid dari pasukan State Terengganu Equestrian Team (STET) dan Amira Syahirah Mohd Zulkefli dari pasukan Taman Ekuestrian Putrajaya (TEP), masing-masing menduduki tempat kedua dan ketiga. – BERNAMA


Cuaca panas: Masjid dan surau di Johor laksana solat hajat esok

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata ia seiring dengan kenyataan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar yang meminta masjid atau surau di negara ini melaksanakan solat itu.

“Susulan keadaan cuaca yang tidak menentu, kerajaan negeri mengambil saranan itu dan akan melaksanakannya pada Jumaat, ia juga boleh dilaksanakan pada waktu solat yang lain,” katanya pada sidang media selepas Majlis Multaqa Guru-Guru Al-Quran Bersama Johan Qari dan Qariah Antarabangsa Negeri Johor di Pusat Islam Iskandar hari ini.

Beliau ditanya sama ada kerajaan negeri akan melaksanakan solat hajat seperti saranan Menteri di Jabatan Perdana Menteri (Hal Ehwal Agama) atau sebaliknya.

Semalam, Mohd Na’im dilapor meminta masjid dan surau di bawah seliaan Jabatan Kemajuan Islam Malaysia dan Jabatan Agama Islam Wilayah Persekutuan melaksanakan solat hajat.

Beliau berkata kebenaran itu diberikan kepada masjid dan surau yang mempunyai ruang penyembelihan khusus serta lengkap dengan kebenaran Pejabat Kadi Daerah dan pusat penyembelihan di bawah Jabatan Perkhidmatan Veterinar.

Katanya Jabatan Agama Islam Negeri Johor (JAINJ) juga sudah mengeluarkan garis panduan berhubung pelaksanaan ibadah korban yang diedarkan kepada Pejabat Kadi Daerah, masjid dan surau.

Mohd Fared juga berkata dalam usaha membudayakan al-Quran, kerajaan negeri menyasarkan kira-kira 8,000 rakyat khatam dalam tempoh setahun menerusi kelas yang dianjurkan oleh JAINJ.

Katanya seramai 2,600 guru al-Quran di seluruh Johor akan membantu menjayakan program itu yang digalakkan disertai oleh pelbagai lapisan masyarakat Islam tanpa mengira usia.


KJ ajak ahli farmasi bimbing rakyat ke fasa endemik

Menteri Kesihatan Khairy Jamaluddin berkata, ahli farmasi komuniti itu amat penting dalam peperangan menentang COVID-19, kerana mereka merupakan titik penjagaan utama dan penjaga kepada sistem kesihatan negara.

“Andalah berada di barisan hadapan…pada ketika doktor dan hospital – mereka di barisan hadapan penjagaan kesihatan dalam keadaan terbeban – barisan berikutnya perlu bertindak, dan mereka ini adalah ahli farmasi komuniti kita.

“Sebagai profesional penjagaan kesihatan, ahli farmasi mempunyai tugas penting bukan sahaja pada waktu pandemik, tetapi selama bertahun-tahun, terlibat secara langsung dengan komuniti, berterusan menjaga pesakit…kita boleh bekerja bersama dalam bidang seperti rawatan pencegahan dan mendidik masyarakat, bukan sahaja mengenai penyakit tetapi penjagaan kesihatan,” katanya.

Khairy berkata demikian ketika merasmikan webinar bertajuk ‘Reinvent Pharmacy Biz: Adapt Beyond the Crisis’ anjuran Persatuan Farmasi Komuniti Malaysia (MCPG) bersempena sambutan Hari Ahli Farmasi Sedunia hari ini.

Khairy berkata kit ujian kendiri merupakan satu lagi tugas penting ahli farmasi komuniti bersama faksiliti penjagaan kesihatan lain, di mana farmasi merupakan saluran yang betul bagi membeli kit ujian kendiri.

Beliau berkata ahli farmasi komuniti boleh mendidik orang ramai cara penggunaan kit ujian kendiri, cara penyimpanan dan pembuangannya, selain memberikan kaunseling sebaik keputusan didapati dan malah memberikan pandangan berkaitan perbezaan yang ada antara jenama.

“Kementerian amat mengalu-alukan penglibatan MCPG untuk terlibat dan meningkatkan sistem penjagaan kesihatan kita dan kami komited untuk melihat bagaimana profesion ini terus berkembang dan terus maju dalam bidang ini.

“Seperti yang bersesuaian dengan program ini, kita kini perlu menyesuaikannya dan melihat lebih daripada krisis COVID-19 terhadap kesemua aspek penjagaan kesihatan. Tentunya, terdapat banyak perkara yang boleh kita lakukan bersama,” katanya.

Khairy turut memuji MCPG sebagai satu komuniti proaktif kerana bertindak untuk bersedia, melatih dan melengkapkan ahli-ahlinya bagi menghadapi kemungkinan peningkatan atau varian baharu, termasuk menganjurkan progam latian vaksinasi awal tahun ini.


Pakar kesihatan berpendapat COVID-19 belum boleh dianggap endemik: Laporan

LOS ANGELES, 11 Mei – Pakar kesihatan berpendapat COVID-19 belum lagi menjadi endemik, lapor Xinhua memetik surat khabar Amerika USA Today.

Meskipun pakar kesihatan menjangkakan kes akan meningkat, mereka berkata gelombang itu tidak akan seteruk dua musim panas sebelumnya atau sepantas lonjakan varian Omicron bagi koronavirus, kata laporan itu.

Ancaman coronavirus tidak dapat dijangkakan bagi musim panas ini, tetapi pakar mempunyai beberapa teori. Senario kes terburuk adalah kemunculan varian yang tidak boleh ditumpaskan oleh vaksin dan jangkitan sebelumnya, menyebabkan gelombang besar kes, kemasukan ke hospital dan kematian, menurut laporan yang dikeluarkan pada Isnin.

“Lonjakan penuh sepanjang musim panas sangat bergantung pada varian yang muncul sepenuhnya. Ia cenderung menjadi pencetus terbesar yang menyumbangkan kepada lonjakan kes,” kata profesor epidemiologi di Institut Kesihatan Awam Bloomberg Johns Hopkins Dr Keri Althoff.

Menurut beliau, “varian itu mudah menjangkiti mereka yang tidak divaksin, dan kumpulan itu lebih berisiko dimasukkan ke hospital dan kehilangan nyawa”.

Laporan itu menunjukkan bahawa fasa endemik masih jauh, sehingga COVID-19 akan menjadi seperti selesema bermusim, dengan tempoh sakit selama satu atau dua minggu namun berisiko rendah untuk jadi penyakit teruk atau kematian.


Polis mohon Interpol dapatkan identiti penuh, lokasi Jocelyn Chia – KPN

KUALA LUMPUR, 12 Jun – Polis Diraja Malaysia (PDRM) akan membuat permohonan kepada Polis Antarabangsa (Interpol) untuk mendapatkan identiti penuh dan lokasi terkini pelawak Jocelyn Chia yang memperlekeh Malaysia serta mempersenda tragedi kehilangan pesawat MH370.

Ketua Polis Negara Tan Sri Acryl Sani Abdullah Sani berkata permohonan berkenaan akan dibuat esok esok bagi membolehkan siasatan lanjut dijalankan.

Beliau berkata demikian dalam sidang media program Lawatan Hospital Sempena Peringatan Hari Polis ke-216 Tahun 2023 di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM, Cheras, di sini hari ini.

Acryl Sani berkata PDRM juga telah membuat permohonan profiling kepada Suruhanjaya Komunikasi Multimedia Malaysia (MCMC) bagi membantu proses siasatan ke atas akaun media sosial digunakan pelawak wanita berkenaan.


PGA 7 rampas mercun, bunga api bernilai lebih RM20,000

KOTA BHARU 1 Mei. – Menjelang musim perayaan, penyeludup mercun dan bunga api mengambil peluang untuk membawa masuk pelbagai jenis bahan terbabit ke negara ini menggunakan ‘laluan tikus’ yang banyak terdapat di sepanjang sempadan Malaysia-Thailand.

Difahamkan, kesukaran mendapatkan mercun dan bunga api di sini berlaku ekoran Op Benteng yang dilaksanakan oleh kerajaan menyebabkan harga bahan itu meningkat sekali ganda.

Menurut Pegawai Pemerintah Medan Batalion Ke-7 Pasukan Gerakan Am (PGA7) Superintendan Azhari Nusi, pihaknya sedar dengan keadaan itu dan kesemua anggota diarahkan supaya menggiatkan lagi rondaan di sepanjang sempadan bagi mengesan sebarang pergerakan yang mencurigakan.

Beliau berkata kegiatan penyeludupan mercun dan bunga api ke sini terbukti dengan dua rampasan yang dilakukan pada semalam, melibatkan mercun dan bunga api bernilai lebih RM20,000.

“Dalam kejadian pertama, anggota pasukan Strike Force telah merampas sejumlah mercun bernilai RM8,622 berhampiran sebuah stesen minyak selepas menahan sebuah kereta Honda Stream pada 5.57 petang.

“Rampasan dilakukan selepas mengekori sebuah kereta yang dilihat mencurigakan berdekatan Jeram Perdah, Rantau Panjang. Sebaik tiba di stesen minyak itu, sepasukan anggota Strike Force telah menahan seorang lelaki berumur 34 tahun dan menemukan enam kotak besar mengandungi mercun di dalam kereta itu,” katanya dalam satu kenyataan, hari ini.

Sehubungan itu, kesemua barangan termasuk kereta (RM45,000) dianggarkan bernilai RM53,622 telah dirampas dan diserahkan kepada Bahagian Siasatan Jenayah Ibu Pejabat Polis Daerah Pasir Mas untuk tindakan lanjut di bawah Seksyen 8 Akta Bahan Letupan 1957.

Azhari berkata kejayaan kedua dicatatkan selepas anggotanya merampas sejumlah 202 kotak mercun bernilai RM11,600 yang ditinggalkan di dalam sebuah kereta jenis Inocom Matrix di Kampung Lanchang dekat Rantau Panjang, Pasir Mas pada 10.06 malam.

Beliau berkata berdasarkan maklumat dalam dua kes ini mercun dan bunga api yang dirampas adalah untuk pasaran di Bachok dan sekitar Pasir Mas.


SPR, KKM, MKN sedang muktamadkan penambahbaikan SOP PRN Melaka

KUALA LUMPUR, 26 Okt – Suruhanjaya Pilihan Raya (SPR) akan mengumumkan prosedur operasi standard (SOP) bagi Pilihan Raya Negeri (PRN) Melaka sebelum hari penamaan calon pada 8 Nov ini.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata ketika ini SPR, Kementerian Kesihatan (KKM) dan Majlis Keselamatan Negara (MKN) sedang memuktamadkan penambahbaikan SOP pencegahan COVID-19 bagi PRN itu.

“Isu kesihatan, keselamatan dan pelaksanaan pilihan raya menjadi keutamaan dengan mengambil kira situasi COVID-19 ketika ini. SOP ini disesuaikan selaras dengan fasa Pelan Pemulihan Negara (PPN),” katanya pada sesi Waktu Pertanyaan Menteri di Dewan Rakyat hari ini.

Beliau menjawab soalan Steven Choong Shiau Yoon (Bebas-Tebrau) mengenai langkah diambil pada PRN Melaka dalam mengelak peningkatan kes positif COVID-19 seperti yang berlaku pada PRN Sabah sebelum ini.

Wan Junaidi berkata SPR juga sedang membuat persiapan meliputi aspek seperti keperluan bajet pilihan raya, peralatan, logistik, pembangunan sistem dan latihan kepada petugas bagi menghadapi PRN pada 20 Nov.

PRN Melaka diadakan susulan pembubaran DUN Melaka pada 4 Okt apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali.

Sementara itu Wan Junaidi berkata SPR membuat penambahan 218 lagi saluran mengundi daripada 1,156 saluran di 248 pusat mengundi bagi mengelak kesesakan.

Menjawab soalan tambahan Datuk Seri Saifuddin Nasution Ismail (PH-Kulim Bandar Baharu) yang mahukan kerajaan memberi jaminan tidak akan berlaku pilih kasih dalam pelaksanaan SOP antara pihak kerajaan dan pembangkang, Wan Junaidi berkata beliau akan membangkitkan perkara itu pada mesyuarat Kabinet akan datang bagi meminta menteri untuk tidak memintasi SOP yang ditetapkan.


Pengantin antara 19 individu dikompaun ingkar PKP di Langkawi

LANGKAWI 6 Feb. – Asyik merakam gambar kenangan secara berkumpulan berhampiran sebatang sungai, 19 individu termasuk satu pasangan pengantin ditahan polis dan dikenakan kompaun, Rabu lalu.

Ketua Polis Daerah Langkawi, Asisten Komisioner Shariman Ashari berkata anggotanya yang membuat rondaan bagi memastikan prosedur operasi standard (SOP) Perintah Kawalan Pergerakan (PKP) 2.0 dipatuhi di sekitar kawasan perumahan di Ayer Hangat, mengesan kehadiran kumpulan berpakaian sedondon itu, kira-kira 6.30 petang.

“Semasa rondaan, anggota polis ternampak kumpulan terbabit yang terdiri daripada sepasang pengantin dan 17 individu termasuk pengiring pengantin (seorang lelaki, 16 perempuan) berada berhampiran sungai dan mengambil gambar beramai-ramai.

“Hasil siasatan mendapat mereka tinggal di kawasan perumahan itu serta ada yang datang daripada beberapa lokasi lain sekitar pulau ini,” katanya hari ini.

Katanya, mereka yang berusia antara 17 hingga 28 tahun itu dibawa ke Balai Polis Kuah untuk proses dokumentasi dan masing-masing dikenakan kompaun RM1,000 setiap seorang sebelum dibebaskan.

Pada 28 Januari lalu, Jabatan Hal Ehwal Agama Islam Negeri Kedah (JHEAIK) dalam satu kenyataan memaklumkan perkhidmatan nikah, cerai serta rujuk dibenarkan seperti biasa mengikut SOP ditetapkan mulai Isnin (1 Februari) dan majlis akad nikah hanya akan dilaksanakan di Pejabat Agama Islam Daerah.


Bajet 2022: Setiap negeri dapat RM20 juta, tingkat pembangunan ekonomi

KUALA LUMPUR 29 Okt – Peruntukan khusus berjumlah RM20 juta ringgit akan disediakan kepada setiap negeri termasuk Melaka bagi membantu kerajaan negeri meningkatkan pembangunan ekonomi negeri.

Menteri Kewangan, Tengku Datuk Seri Zafrul Tengku Abdul Aziz berkata, peruntukan khusus itu melibatkan jumlah keseluruhan sebanyak RM260 juta bagi memfokuskan jaminan makanan, pelancongan serta pemeliharaan dan pemuliharaan alam sekitar.


Bomba tambah anggota, siap siaga hadapi banjir

KUANTAN, 13 September – Seramai 12,500 anggota operasi daripada 332 balai Jabatan Bomba dan Penyelamat Malaysia (JBPM) seluruh negara, diarah untuk bersiap siaga bagi menghadapi bencana banjir pada Monsun Timur Laut yang dijangka bermula November ini.

Ketua Pengarahnya Datuk Seri Mohammad  Hamdan Wahid berkata selain jumlah anggota operasi, jabatan itu akan diperkasakan dengan bantuan 3,200 anggota yang bertugas pada waktu pejabat seperti Pegawai Pengkuatkuasa, Pegawai Pemeriksaan Bangunan, Pegawai Latihan, Pegawai Penyelidik dan anggota di Akademik Bomba dan Kejuruteraan.

“Bagi anggota yang bertugas pada waktu pejabat kita akan menggerakkan mereka sebagai ‘on call’ untuk membantu anggota yang memang bertugas 24 jam dalam operasi.

“Di samping itu, persiapan juga melibatkan 1,800 aset yang membabitkan 1,400 kenderaan darat, 400 peralatan logistik air dan lapan aset udara yang berpangkalan Pulau Pinang, Selangor dan Sarawak,” katanya selepas menyampaikan Anugerah Perkhidmatan Cemerlang JBPM Pahang tahun 2021 di sini hari ini.

Bagi memantapkan persediaan, Mohammad Hamdan berkata pihak akan turut mengumpulkan maklumat tempat tumpuan mudah banjir dari semua negeri, supaya tumpuan keanggotan serta aset dapat diberikan ke lokasi sewajarnya.

Selain itu, perancangan pergerakan anggota dan aset ke kawasan yang tidak dijangka akan mengalami banjir teruk juga dilakukan sebagai langkah berwaspada.

Seperti contoh di Pahang, Mohammad Hamdan berkata Maran dan Bentong yang sebelum ini dilihat sebagai kawasan yang kurang terjejas, namun keadaan berbeza pada musim banjir lepas yang menyaksikan dua daerah itu terjejas teruk.


Peniaga kacang pool ‘tular’ dibantu

AYER KEROH 11 Ogos – Kisah peniaga kacang pool Medan Selera Ayer Keroh yang tular di Facebook baru-baru ini mendapat perhatian beberapa pihak yang prihatin menghulur bantuan.

Antara pihak tampil membantu adalah Japerun Ayer Keroh, Majlis Perbandaran Hang Tuah Jaya (MPHTJ) dan MIC Taman Muzaffar Shah yang masing-masing membawa kit makanan berupa beras, minyak masak, telur dan makanan segera lain.

Penyelaras Dewan Undangan Negeri (DUN) Ayer Keroh, Mohd Arif Yusa berkata, pihaknya simpati dengan masalah dihadapi peniaga terbabit yang hanya mahu dikenali Oyed yang terpaksa tinggal di kedainya sejak sebulan lalu kerana tidak mampu membayar sewa rumah sebanyak RM700 didiaminya sebelum ini.

“Dia terpaksa tinggal di kedai disewanya pada kadar RM500 dengan pihak MPHTJ sejak sebulan lalu kerana perniagaan kacang pool yang diusahakannya sejak tiga tahun lalu kurang mendapat sambutan akibat pandemik COVID-19.

“Jadi, pihak Japerun Ayer Keroh akan membantu Oyed mencari rumah sewa agak murah sekitar RM250 berhampiran Medan Selera Ayer Keroh,” katanya ditemui pada lawatan itu.

Menurut Mohd Arif, pihak MPHTJ juga bersetuju membenarkan Oyed tinggal sementara di situ sebelum dia berpindah ke rumah sewa baharu nanti.

Katanya, MPHTJ juga bertolak ansur untuk tidak memaksa peniaga itu menjelaskan segera bayaran sewa tertunggak berjumlah RM1,146 kerana memahami situasi sukar dihadapinya.

“Mujurlah sekarang kadar sewa kedai MPHTJ dikurangkan 25 peratus sehingga Disember ini, jadi peniaga hanya bayar sewa sekitar RM250 sebulan…maka ringanlah sedikit beban kewangan mereka yang terkesan akibat pandemik,” katanya.

Katanya, pihak Japerun Ayer Keroh sentiasa mengalu-alukan kunjungan masyarakat DUN Ayer Keroh yang memerlukan bantuan khususnya mereka yang terputus barangan keperluan harian.

“Kita mahu memastikan setiap anggota masyarakat DUN Ayer Keroh tidak kira usia mahupun berbeza latar belakang budaya mendapat perhatian dan bantuan sewajarnya,” katanya.

Untuk rekod ketika ini DUN Ayer Keroh mempunyai 26,068 pengundi melibatkan lapan JPKK; 32 taman perumahan manakala kemudahan infrastukturnya terdiri enam masjid; 24 surau, lapan sekolah rendah serta empat sekolah menengah.


Melaka sedia ganjaran istimewa untuk Aaron Chia

BANDAR MELAKA 1 September – Kejayaan beregu lelaki negara memenangi Kejohanan Badminton Dunia di Tokyo Jepun, baru-baru ini disifatkan kejayaan membanggakan bukan sahaja untuk negara, bahkan Negeri Melaka.

Ketua Menteri Datuk Seri Utama Sulaiman Md Ali berkata, ia berikutan salah seorang pasangan badminton itu, Aaron Chia merupakan anak jati Melaka berasal dari Batu Berendam.

“Bagi pihak Kerajaan Negeri Melaka, saya merakamkan ucapan setinggi-tinggi tahniah kepada pasangan beregu badminton negara iaitu Aaron Chia dan Soh Woi Yik di atas kejayaan mereka memenangi Kejohanan Badminton Dunia yang berlangsung di Tokyo, Jepun, baru-baru ini.

“Memandangkan Aaron Chia ini adalah anak kelahiran Negeri Melaka yang berasal dari Batu Berendam, maka saya telah meminta agar penghargaan yang bersesuaian dapat diberikan kepada Aaron Chia kerana secara tidak langsung beliau telah membantu menaikkan nama Negeri Melaka,” katanya.

Is selepas pasangan itu menewaskan pasangan dari Indonesia Mohammad Ahsan-Hendra 21-19, 21-14 pada aksi final yang berlangsung di Gimnasium Metropolitan Tokyo.

Dalam perkembangan lain, Sulaiman turut mengambil kesempatan mengucapkan selamat maju jaya kepada kontinjen Sukan Malaysia (SUKMA) Negeri Melaka yang akan mengambil bahagian dalam edisi ke-20 SUKMA.

Untuk rekod, bagi temasya SUKMA kali ini, Melaka menghantar 388 atlet dan menyasarkan 20 pingat emas daripada 31 jenis sukan yang disertai.


Ketua JSJ Negeri Sembilan meninggal dunia

SEREMBAN, 12 Sept – Ketua Jabatan Siasatan Jenayah Ibu Pejabat Kontinjen (IPK) Negeri Sembilan, ACP Ramlan Abdul Razak, 59, meninggal dunia di Hospital Tuanku Ja’afar (HTJ) pada jam 1.35 pagi tadi akibat kesan sampingan selepas dijangkiti COVID-19 bulan lalu.

Ketua Polis Negeri Sembilan, Datuk Mohamad Mat Yusop berkata Allahyarham menerima rawatan di HTJ selepas dijangkiti COVID-19 pada 8 Ogos lalu dan disahkan negatif sebelum meninggal dunia.

Beliau berkata pemergian Allahyarham yang berasal dari Pulau Pinang, adalah kehilangan besar buat warga polis di negeri ini terutama Jabatan Siasatan Jenayah IPK Negeri Sembilan.

Katanya jenazah Allahyarham selamat dikebumikan di Tanah Perkuburan Islam Senawang kira-kira jam 11 pagi tadi dan Allahyarham meninggalkan seorang balu, Noor As Azura Md Aris dan 10 orang anak.


Kem 4K: Pelapis cilik bawa pulang pengalaman ‘mahal’, berharga

AYER KEROH 24 Disember – Kem Kesenian Kanak-Kanak Kebangsaan 2022 (Kem 4K) menjadi pentas buat pelajar sekolah mengasah bakat seni ke arah profesional.

Itu kata salah seorang peserta Kem 4K, Liya Atiqah Abd.Rashid 16, yang menyertai kem selama lima hari di Kompleks Jabatan Kebudayaan dan Kesenian Negara (JKKN) Melaka, Ayer Keroh itu.

“Pengalaman saya sepanjang lima hari di sini, memang seronok, selain kami dapat berkongsi bakat, di sini juga kami dapat belajar ilmu baharu dan kenal lebih ramai kawan baharu daripada cabang seni berbeza.

“Walaupun saya dalam bidang gasing, tapi kami di sini turut mendapat motivasi daripada otai dalam pelbagai bidang seperti teater, tarian dan muzik,” katanya yang turut memenangi anugerah peserta terbaik gasing wakil perempuan pada Konsert Apresiasi Kem 4K, malam tadi.

Nada sama turut disuarakan peserta cilik dari Perak, Muhammad Aryan Danial Khuzaimi Suhaimi, 10, yang menyifatkan kem 4K itu sebagai pengisian terbaik sepanjang cuti sekolah.

“Apa yang boleh dikongsikan banyak, tapi apa yang boleh dikatakan, kem ini memang seronok, selain jumpa dan kenal kawan-kawan baharu dari negeri-negeri lain, kami juga belajar tarian baharu.

“Baharu bagi saya adalah tarian zapin dan tarian istana, di mana turut dimaklumkan tarian istana ini sudah semakin ditelan zaman, sekaligus kem ini jadi pentas untuk memelihara tarian-tarian yang hampir pupus kepada generasi muda seperti saya,” ujarnya.

Manakala bagi seorang lagi peserta, Muhd Danish Asyraaf Nadiman,17, berasal dari Sarawak berkata, kem tersebut mengajarnya erti berdikari dan mengenali budaya baharu.

“Saya sangat seronok dapat kenal budaya dan kesenian baharu selain itu kami di sini dapat juga menyelami sejarah Melaka menerusi aktiviti melawat lima muzium di Banda Hilir.

“Lima hari di sini terasa sungguh sekejap, tapi saya yakin, apa yang dipelajari di sini, ilmu yang saya dapat adalah sangat berharga dan ‘mahal’, jadi perlu untuk kami manfaat selepas pulang ke negeri masing-masing,” katanya.

Sementara itu, rata-rata peserta mengharapkan kem tersebut diteruskan pada masa akan datang dan menjadi acara tahunan bagi melahirkan lebih ramai pelapis seni dan budaya pada masa akan datang.


Lima lelaki ditahan bakar mercun tepi Plaza Tol Setia Alam

SHAH ALAM, 17 Mei – Polis hari ini menahan lima lelaki bagi membantu siasatan dalam kejadian membakar mercun di tepi jalan Plaza tol Setia Alam, di sini, minggu lepas.

Ketua Polis Daerah Shah Alam ACP Mohd Iqbal Ibrahim berkata kesemua individu tersebut berusia dalam lingkungan 30 dan 42 tahun, ditahan bagi membantu siasatan selepas tular satu rakaman video yang dimuat naik di laman sosial TikTok.

“Pada 16 Mei jam kira-kira 12 tengah hari, pengadu yang merupakan Ketua Polis Balai Setia Alam menyedari terdapat satu rakaman video bertajuk ‘Big Brother Birthday Celebration’ di laman sosial yang telah dimuat naik oleh pemilik @Yogen212.

“Video itu menunjukkan sekumpulan lelaki bermain mercun di tepi jalan berhampiran Plaza tol Setia Alam, bagi meraikan hari lahir salah seorang rakan yang dikenali dengan nama panggilan ‘Mustafa’ yang berhenti di tepi tol berkenaan untuk berjumpa dengan kawan-kawan yang lain,” katanya dalam kenyataan hari ini.

Beliau berkata satu kertas siasatan dibuka dan kes disiasat mengikut Seksyen 6 Akta Bahan Letupan 1957 dan Seksyen 233 Akta Komunikasi dan Multimedia 1998.

“Kelima-lima suspek ditangkap lebih kurang jam 12 tengah hari tadi di perkarangan Ibu Pejabat Daerah Shah Alam hasil soal siasat dan pengecaman video yang tular tersebut.


Hatten Land tandatangani MOU dengan The Medici-Watermark untuk menguruskan pusat beli-belah di Melaka

SINGAPURA: Hatten Land menandatangani memorandum persefahaman (MOU) dengan The Medici-Watermark (TMW) bagi menguruskan tiga pusat beli-belah di Melaka, lapor portal berita The Edge Singapore, semalam.

Sementara itu, Hatten Land, menjelaskan TMW sudah melancarkan inisiatif Enterprise 1,000 menerusi PRIME 53 untuk memudahkan kerjasama dan kolaborasi 1,000 syarikat di Singapura dan Malaysia.

Disokong oleh veteran industri, TMW memiliki peluang luar biasa untuk memperkasakan perusahaan perniagaan di Singapura dan Malaysia untuk memanfaatkan peluang baru ketika mereka mengubah dan mengembangkan perniagaan mereka dalam ekosistem kami,” kata Ketua Eksekutif dan Pengarah Urusan Hatten Land, Dato’ Colin Tan.


Cahaya tidak hirau ‘diejek’

PENGKALAN BATU 9 Mac – Meskipun kerap diejek oleh rakan kerana sumbing, namun itu tidak mematahkan semangat buat Cahaya Abdullah, 8, untuk terus ke sekolah bagi menimba ilmu.

Ibunya, Wahida Puasa, 29, berkata awal persekolahan dahulu pernah anak sulung dari dua beradik itu merajuk kerana diejek berikutan fizikal mulutnya berbeza daripada kanak-kanak yang lain.

Suri rumah itu ditemui selepas menerima sumbangan bantuan persekolah daripada Tabung Amanah Pendidikan Negeri Melaka (TAPEM) pada Program Hari Bertemu Rakyat Kerajaan Negeri Peringkat DUN Pengkalan Batu, di sini, hari ini.

Dia bersyukur apabila Cahaya antara 20 murid yang terpilih menerima sumbangan persiapan persekolahan memandangkan pendapatan suaminya yang bekerja sebagai penghantar makanan tidak menentu.

Seorang lagi suri rumah, Ngau Chiau Ling, 39, menganggap bantuan amat bermakna berikutan suaminya baru sahaja mula bekerja semula selepas berehat bagi tempoh yang lama selepas terbabit kejadian langgar lari.


Kaki palsu cetakan 3D beri keselesaan kepada Siti Noradilah

DURIAN TUNGGAL 26 Januari – Kaki palsu cetakan 3D yang dilengkapi ciri pengudaraan memberikan keselesaan dan pengalaman baharu kepada Siti Noradilah Tahir, 48.

Siti Noradilah kehilangan kaki kanan selepas terbabit kemalangan jalan raya pada 1991, terpaksa bergantung kepada kaki palsu untuk memudahkan dia melakukan aktiviti harian.

Pengalaman kulit kerap melecet akibat memakai anggota badan palsu itu menyebabkkan Siti Noradilah berasa tidak selesa, namun dia tidak mempunyai alternatif lain yang boleh membantu memudahkan pergerakannya.

“Alhamdulillah hasil inovasi penuntut Universiti Teknikal Malaysia Melaka (UTeM) saya dapat merasai pengalaman baharu. Kaki palsu baharu ini amat selesa, ada sistem pengudaraan dan ringan,” katanya yang ditemui pada Majlis Pelancaran Duta TVET UTeM di Dewan Canselor UTeM yang dirasmikan Ketua Menteri, Datuk Seri Utama Sulaiman Md Ali, di sini, hari ini.

Hadir sama, Timbalan Menteri Pendidikan Tinggi, Datuk Mohamad Yusof Apdal, Ahli Dewan Undangan Negeri (Adun) Pantai Kundor, Tuminah Kadi dan Pengerusi Lembaga Pengarah UTeM, Datuk Seri Dr. Hasim Hasan.

Sementara itu, Fawzan Hanafi Mohd Fadzhli penuntut yang mencipta anggota badan palsu itu berkata, produk dinamakan Kaki Prostetik Ultra Ringan Cetakan 3D dihasilkannya mengambil masa lebih dua tahun untuk disiapkan.

Penuntut tahun akhir Sarjana Muda Teknologi Kejuruteraan Mekanikal ini berkata, teknik imbasan digunakan bagi mendapatkan saiz sebenar kaki, sekali gus memberikan lebih keselesaan kepada penerima

“Kami guna pembimbas 3D untuk hasilkan acuan, selepas sampel siap kami jalankan ujian kekuatan mengangkat beban menggunakan perisian simulasi. Pada peringkat akhir produk akan dibina menggunakan mesin cetakan 3D Selective Laser Sintering (SLS) dan disiapkan dalam masa sehari sahaja.

“Selain cirinya yang ringan, mempunyai ruang udara dan reka bentuk yang menarik, masa penghasilan lebih singkat dan koskaki palsu ini lebih jimat berbanding kaedah tradisional,” katanya.


Sambutan Hari Malaysia Meriah, manifestasi kebangkitan negara

KUALA LUMPUR, 17 September – Perdana Menteri Datuk Seri Ismail Sabri Yaakob menyifatkan sambutan Hari Malaysia 2022 peringkat kebangsaan amat meriah dan menjadi manifestasi kebangkitan negara setelah bergelut dengan pelbagai cabaran pada tahun-tahun sebelumnya.

Menurutnya sambutan yang diadakan di Dataran Memorial Pengisytiharan Kemerdekaan Banda Hilir, Melaka malam tadi sungguh bermakna, dan mengimbau kembali detik-detik laungan kemerdekaan oleh perdana menteri pertama Tunku Abdul Rahmad Putra Al-Haj.

“Saya bangga dengan penganjuran Hari Malaysia yang penuh gilang-gemilang ini. Terima kasih Keluarga Malaysiaku,” katanya menerusi catatan di akaun Facebooknya hari ini.


Malaysia sasar RM2 bilion nilai eksport produk coklat tahun ini

BANDARAYA MELAKA 6 April. – Kerajaan menyasarkan peningkatan dua kali ganda iaitu RM2 bilion nilai eksport produk coklat negara tahun ini.

Menteri Perusahaan Perladangan dan Komoditi Datuk Dr. Mohd Khairuddin Aman Razali berkata, ini berikutan industri terbabit menyumbang RM1 bilion kepada Keluaran Dalam Negara Kasar (KDNK) tahun lalu.

“Peruntukan ini merangkumi skop pengukuhan pasaran, promosi dalam dan luar negara, yang dapat membantu meningkatkan pasaran industri koko dan coklat negara,” katanya.

Beliau berkata demikian pada sidang media selepas merasmikan Kursus Asas Pembangunan Usahawan Coklat Buatan Tangan Lembaga Koko Malaysia diadakan di Hotel LaCrista di sini hari ini.

Hadir sama, Pengerusi Jawatankuasa Pelancongan Warisan dan Kebudayaan negeri Datuk Muhammad Jailani Khamis dan Pengerusi Lembaga Koko Malaysia (LKM) Dr. Aliakbar Gulasan.

Sementara itu Mohd Khairuddin berkata, kementeriannya berhasrat melahirkan kira-kira 1,000 usahawan coklat buatan tangan di negara ini dalam tempoh lima tahun akan datang.

“Pada RMKe-11 sebelum ini kerajaan berjaya membentuk seramai 232 usahawan coklat buatan tangan yang telah berdaftar dengan Lembaga Koko Malaysia dengan rekod jumlah pendapatan mencecah RM5.81 juta.

“Menerusi inisiatif kerajaan kali ini, kita akan memastikan usaha ini dapat dibentuk dengan pembangunan usahawan baru, menaik taraf usahawan sedia ada, bantuan teknikal, pemantauan prestasi usahawan dan pelbagai aktiviti lain.

“Ini juga merupakan peluang untuk anak muda lepasan universiti menjadi sebahagian usahawan baru untuk menampilkan idea-idea segar termasuklah daripada segi pembungkusan bertaraf antarabangsa dan menjadikan Malaysia terkenal sebagai ‘King Of Chocolate’,”katanya.


ATA IMS Berhad sumbang 1,500 beg sekolah

AYER KEROH 10 Feb. – Syarikat ATA IMS Berhad menyumbang 1,500 beg sekolah untuk diagihkan kepada murid dan pelajar kurang berkemampuan di negeri ini.

Ketua Pegawai Operasi merangkap Pengarah Eksekutif ATA IMS Berhad, Datuk G. Balachandaran berkata, ia merupakan program tanggungjawab sosial (CSR) pihaknya bersama Kerajaan Negeri Melaka.

“Jadi saya rasa ini adalah tanggungjawab bersama. Kita serahkan beg sekolah kepada kerajaan negeri untuk diserahkan kepada mereka yang memerlukan,” katanya.

“Kita harap ini dapat membantu mereka yang memerlukan dan Kerajaan Negeri Melaka mempunyai senarai bagi mereka yang layak terima bantuan,” katanya lagi.


Dakwaan PM langgar arahan KKM tidak benar – Pejabat PM

KUALA LUMPUR 7 Okt (Bernama) – Perdana Menteri Tan Sri Muhyiddin Yassin tidak dipakaikan gelang pengawasan COVID-19 oleh Kementerian Kesihatan (KKM) kerana beliau menjalani  kuarantin kendiri dan memantau status kesihatan kendiri menggunakan  ‘home assessment tool’ (HAT) dalam aplikasi MySejahtera.

“Perdana Menteri dinasihatkan menjalani kuarantin kendiri dan memantau status kesihatan kendiri di rumah setiap hari selama 14 hari menggunakan home assessment tool (HAT) dalam aplikasi MySejahtera.

“Sehubungan itu, beliau tidak dikehendaki oleh KKM untuk memakai gelang pengawasan,” demikian menurut kenyataan tersebut yang merujuk isu ketiadaan gelang pengawasan di tangan Perdana Menteri yang tular serta dipersoalkan oleh netizen.

Menurut kenyataan itu, keputusan ujian saringan pengesanan COVID-19 yang dilakukan pada Isnin (5 Okt) ke atas Perdana Menteri disahkan negatif semalam.

Selain itu, Muhyiddin juga telah menjalani tiga ujian pengesanan COVID-19 iaitu pada 22, 26 dan 29 Sept lepas dan kesemuanya menunjukkan keputusan negatif.

“Setakat ini keadaan kesihatan Perdana Menteri adalah baik. Walaupun begitu, beliau akan terus melakukan kuarantin kendiri hingga selesai tempoh 14 hari yang ditetapkan oleh KKM,” menurut kenyataan itu.

Muhyiddin menjalani kuarantin kendiri berikutan beliau mempengerusikan Mesyuarat Khas Majlis Keselamatan Negara (MKN) yang turut dihadiri Menteri di Jabatan Perdana Menteri (Hal Ehwal Agama)  Datuk Seri Dr Zulkifli Mohamad Al-Bakri pada Sabtu lepas.


Ketua Menteri tidak dipaksa tanda tangan surat letak jawatan – Ab Rauf

AYER KEROH 9 Mei – Pengerusi Perhubungan UMNO Negeri Melaka Datuk Seri Ab Rauf Yusoh, menafikan dakwaan Ketua Menteri Datuk Seri Utama Sulaiman Md Ali, dipaksa pihak tertentu untuk menandatangani surat perletakan jawatan.

Ab Rauf berkata, selepas memenangi Pilihan Raya Negeri (PRN) dengan majoriti tiga perempat bilangan kerusi, Melaka sepatutnya menjadi sebuah negeri contoh.

Beliau berkata, tumpuan sekarang adalah untuk bergerak bersama-sama bagi memastikan UMNO Melaka menang di kerusi parlimen yang disasarkan dan bukannya mengeruhkan suasana.

“Selaku pengerusi perhubungan tidak ada dalam pengetahuan saya, secara langsung atau tidak langsung, Ketua Menteri dipaksa menandatangani mana-mana dokumen untuk meletakkan jawatan.

“Antara saya dan ketua menteri tidak ada masalah. Masalahnya tidak ada masalah. Jangan melibatkan saya sebahagian daripada untuk mengesahkan perkara yang tidak benar,” katanya ketika ditemui, hari ini.

Menurutnya, dakwaan berkenaan adalah tuduhan liar untuk memecah belahkan kekuatan UMNO negeri Melaka yang sudah bersedia menghadapi Pilihan Raya Umum ke-15.

“Kepada semua pemimpin-pemimpin yang telah buat kenyataan tanpa menyiasat hujung pangkalnya, menghentikan segala tohmahan ini dan fokus kepada usaha membangunkan Melaka.


Wanita warga emas maut dipijak gajah liar di Tawau

TAWAU, 23 September – Seorang wanita warga emas maut dipercayai akibat dipijak seekor gajah liar yang mengamuk berhampiran kawasan Dumpas, Jalan Merota-Kalabakan dekat sini pagi tadi.

Kejadian itu dipercayai berlaku kira-kira 7.30 pagi sewaktu mangsa Samsiah Arshad, 67, dalam perjalanan bersama suami Tahir Salleh, 60-an menaiki motosikal dari Kampung Hidayat Batu 4 di sini menuju ke Kongsi 4 Ladang Kelapa Sawit Cenderamata untuk melawat cucu mereka.

Dalam pada itu, Ketua Polis Daerah Tawau ACP Jasmin Hussin ketika dihubungi mengesahkan menerima laporan kejadian itu dan siasatan sedang dijalankan.

Sementara itu, Pegawai Jabatan Hidupan Liar Tawau, Primus Lambut berkata pihaknya menerima laporan berhubung kes gajah liar mengamuk di kawasan Dumpas.

“Gajah ini bukan gajah betina bunting yang sebelum ini pernah dilaporkan sesat memasuki kawasan pekan Merotai kerana gajah itu sudah dihalau ke hutan…gajah ini lain, ia tidak memakai kolar,” katanya lagi.


PRN Johor: Undi awal hari ini

JOHOR BAHRU, 8 Mac – Sebanyak 63 pusat mengundi bersiap sedia dibuka bagi proses pengundian awal Pilihan Raya Negeri (PRN) Johor ke-15 yang bermula 8 pagi, hari ini.

Lebih 22,000 anggota pasukan keselamatan terdiri daripada Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA) serta pasangan masing-masing layak mengundi hari ini.

Kemudahan di Ibu Pejabat Polis Kontijen (IPK) Johor di Jalan Tebrau di sini dan 10 Ibu Pejabat Polis Daerah di seluruh negeri serta beberapa pejabat kerajaan turut dijadikan sebagai pusat mengundi.

Anggota tentera akan mengundi di Kem Mahkota, Kluang; Kem Tebrau, Ulu Tiram; Kem Batalio Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.

Sementara itu, anggota PGA dan pasangan masing-masing akan mengundi di Batalion ke-5, pasukan PGA di Simpang Renggam, Kluang dan Batalion ke-6 PGA di Bakri, Muar.


MSN melaka beri sokongan emosi terhadap atlet

MELAKA 13 Nov. – Majlis Sukan Negeri (MSN) Melaka sentiasa memantau perkembangan semasa atlet negeri di samping memberi sokongan moral menerusi pegawai sukan masing-masing bagi khidmat kaunseling dan nasihat melalui pelbagai medium susulan pembatalan temasya Sukan Malaysia (SUKMA) Johor 2020 dan pelaksanaan Perintah Kawalan Pergerakan Bersyarat (PKPB).

Pemangku Pengarah MSN Melaka Tan Gek Chu berkata kedua-dua pekara itu memberi kesan kepada emosi para atlet yang telah giat melakukan persiapan sejak sekian lama.

“Atlet kita sudah biasa berlatih, namun pada Mac latihan mereka terpaksa dihentikan sehingga kembali diberi kebenaran untuk berlatih semula pada Julai, jadi tentunya keadaan ini menganggu tumpuan serta memberi kesan kepada emosi dan mental mereka.

“Bagaimanapun, jika kita melihat kepada perspektif lebih positif, jurulatih mempunyai masa lebih panjang bagi pelan perancangan Periodisasi Sukma 2021 dan 2022 untuk temasya akan datang,” katanya kepada Bernama, di sini hari ini.

Tan berkata pembatalan itu sedikit sebanyak menjejaskan program persiapan atlet, namun beliau percaya prestasi atlet kontinjen Melaka tetap berada di landasan terbaik untuk edisi 2022 nanti.

“Kita ada perancangan tersendiri bagi meneruskan program latihan atlet dan MSN Melaka masih menunggu keputusan Jawatankuasa Tertinggi SUKMA, sama ada mereka akan memuktamadkan isu had umur kelayakan untuk bertanding SUKMA 2022.

“Sekiranya had umur bawah 21 tahun dikekalkan maka kita perlu mencari atlet baharu. Jika sebaliknya, atlet yang sedang berlatih kini boleh dikekalkan,” katanya.

Beliau turut berterima kasih kepada kerajaan negeri yang sentiasa prihatin dengan kebajikan atlet-atlet SUKMA selain komited membantu membayar elaun atlet dan juga bagi mereka yang terjejas ekonomi, antara inisiatif lain ialah menyenaraikan nama mereka bagi mendapatkan pekerjaan.


Mohon pembaharuan Sijil Pengesahan Halal tiga bulan awal

AYER KEROH 6 April – Kesemua 71 pengusaha hotel di bawah Persatuan Hotel Malaysia (MAH) Melaka perlu mempunyai Sijil Pengesahan Halal (SPH) bagi kebenaran menggunakan istilah atau logo dalam pengiklanan bufet Ramadan.

Presidennya Khairulnizam Kasim berkata, pemilik hotel dinasihatkan untuk membuat permohonan pembaharuan sijil halal tersebut tiga bulan lebih awal sebelum tarikh tamat tempoh.

“Mungkin kebanyakan hotel dalam proses permohonan pembaharuan, hotel saya sendiri pun dalam proses pembaharuan lagi, cuma pembaharuan SPH ini mengambil masa sedikit.

“Sebab itu kita nasihatkan supaya semua pengusaha atau pemilik hotel mohon tiga bulan lebih awal sebelum tarikh sijil itu tamat tempoh.

“Bila jadi macam ini, ia akan memberi kesan kepada hotel-hotel yang tidak dapat menggunakan istilah atau logo dalam bufet Ramadan tersebut,” katanya ketika dihubungi MHI.

Katanya, biarpun dokumen sudah lengkap bahagian audit akan turun ke lapangan untuk memeriksa sama ada premis tersebut mengikut prosedur operasi standard (SOP) ditetapkan.

“Pihak berkenaan akan buat audit di lapangan, mereka akan periksa kebersihan dapur, ada bahan terlarang yang tidak didaftarkan menerusi sistem dalam talian atau tidak, bila tak ikut SOP proses akan tertangguh lagi.

“Biasanya kalau hotel mewah mereka memang sudah mohon pembaharuan lebih awal, cuma hotel-hotel biasa sahaja, kalau buat bayaran lambat, proses buat audit pun akan jadi lambat,” katanya.


Warga asing menetap di Malaysia turut diberi vaksin percuma

KUALA LUMPUR 12 Feb. – Kerajaan setuju Program Imunisasi COVID-19 Kebangsaan yang akan bermula penghujung bulan ini akan turut membabitkan pemberian vaksin secara percuma kepada bukan warganegara yang menetap di Malaysia.

Menurut kenyataan bersama Pengerusi Jawatankuasa Jaminan Akses Vaksin Datuk Seri Dr Adham Baba dan Khairy Jamaluddin, perkara berkenaan diputuskan mesyuarat jemaah menteri semalam.

“Ini akan melibatkan semua golongan bukan warganegara yang menetap di Malaysia. Walaupun begitu, keutamaan pemberian vaksin COVID-19 adalah kepada warganegara Malaysia terlebih dahulu. Maklumat dan jadual pemberian vaksin untuk warganegara asing akan diumumkan kelak.

“Keputusan itu selepas mengambil kira persekitaran selamat serta bebas COVID-19 dalam negara hanya boleh dicapai apabila seramai mungkin penduduk diberikan vaksin dan pemberian vaksin dalam tempoh pandemik seperti mana sekarang adalah langkah berperikemanusiaan.

“Ini selari tema program berkenaan iaitu ‘Lindung Diri, Lindung Semua’ serta menerusi pendekatan “tiada yang selamat, sehingga semua adalah selamat”,” menurut Menteri Kesihatan serta Menteri Sains, Teknologi dan Inovasi itu hari ini.

Menurut kedua-duanya, keputusan itu juga diambil melihat kepada rekod jumlah pesakit yang ramai menerusi kluster yang wujud daripada pekerja asing dan kos rawatan dan kuarantin pesakit COVID-19 yang tinggi akibat jangkitan kepada kluster-kluster berkenaan.

Mereka berkata keputusan juga dibuat selepas mengambil kira layanan sama turut diberi sebahagian negara luar kepada warganegara Malaysia yang berada di negara mereka.

“Keputusan pemberian secara percuma ini juga dibuat memandangkan akses bekalan vaksin COVID-19 yang diperoleh Malaysia adalah mencukupi serta melebihi jumlah warganegara Malaysia yang layak menerimanya,” kata kenyataan itu lagi.

Keputusan berkenaan selari dengan pendirian kerajaan untuk memberi vaksin kepada seramai mungkin populasi di Malaysia bagi membolehkan imuniti kelompok dapat dibentuk dalam usaha membendung pandemik COVID-19, jelasnya.


COVID-19: Rakyat Malaysia antara 15 kes import tidak bergejala di Singapura

SINGAPURA 20 Dis. – Kementerian Kesihatan (MOH) Singapura mengesahkan satu daripada 17 kes COVID-19 yang diimport di republik seperti yang diumumkan Sabtu, adalah melibatkan seorang lelaki Malaysia berusia 54 tahun.

Dilabelkan sebagai kes 58629, pemegang permit jangka pendek yang tiba dari Malaysia untuk projek kerja di negara itu telah diasingkan sejurus tiba di Singapura, menurut data penuh kementerian berkenaan yang dikeluarkan lewat malam tadi.

Setakat tengah hari Sabtu, republik ini melaporkan sejumlah 17 kes baharu tanpa jangkitan dalam komuniti atau tinggal di asrama, menjadikan jumlah jangkitan kini 58,403.

Sehingga kini MOH telah mengklasifikasikan 1,622 kes yang dilaporkan sebagai diimport; 2,275 kes dalam komuniti dan 54,506 kes melibatkan penghuni asrama.

Kira-kira 99 peratus atau 58,274 kes telah sembuh sepenuhnya manakala 38 kes masih dirawat di hospital dan tiada yang dirawat di unit rawatan rapi.

Sementara itu, 62 pesakit bergejala ringan atau secara klinikal sihat namun masih diuji positif COVID-19, telah diasingkan dan dirawat di fasiliti komuniti.

Sehingga kini, 29 orang telah meninggal dunia akibat komplikasi jangkitan COVID-19 di Singapura, dengan dua kematian pertama dilaporkan pada 21 Mac, manakala kematian terakhir dilaporkan pada 28 Nov lepas.


Tanah runtuh Fraser Hill: 13 kenderaan terkandas, laluan terputus

KUANTAN, 3 Jan – Polis mengesahkan 13 kenderaan terkandas di antara dua timbunan tanah yang runtuh di Jalan Bukit Fraser-Raub, kira-kira 230 kilometer dari sini, sekitar pukul 1.30 tengah hari tadi.

Ketua Polis Daerah Raub Supt Kama Azural Mohamed berkata semua mereka dipercayai terkandas selepas tidak dapat turun ekoran laluan terputus di KM2 jalan itu, dan usaha untuk berpatah semula ke Bukit Fraser tidak berjaya kerana berlaku tanah runtuh di KM4 jalan sama.

“Tiada kemalangan jiwa dilaporkan. Buat masa ini, sebilangan besar mangsa sudah dibawa naik semula ke Bukit Fraser dengan bantuan polis dan orang kampung, selepas mereka berjalan kaki menyeberangi kawasan yang terhalang dengan tanah runtuh.

“Keutamaan diberikan kepada golongan wanita dan kanak-kanak. Sebahagian lagi masih dalam usaha untuk dikeluarkan sebelum dibawa ke Bukit Fraser untuk bermalam hari ini,” katanya semasa dihubungi Bernama hari ini.

Kama Azural berkata pihaknya sudah berhubung dengan Jabatan Kerja Raya (JKR) di Kuala Kubu Bharu, Selangor, untuk membersihkan runtuhan yang berlaku memandangkan laluan dari Raub juga sudah terputus.

Beliau turut mengesahkan hari ini berlaku runtuhan di tiga lokasi di Jalan Bukit Fraser-Raub yang dipercayai berlaku ekoran hujan berterusan sejak semalam. -BERNAMA


PRU15: SPR keluarkan 365,686 kertas undi pos

KUALA LUMPUR, 15 November – Suruhanjaya Pilihan Raya (SPR) mengeluarkan sebanyak 365,686 kertas undi pos kepada yang berhak untuk mengundi secara pos pada Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah.

Setiausaha SPR Datuk Ikmalrudin Ishak berkata pengeluaran kertas undi pos itu dijalankan petugas pilihan raya di semua 222 kawasan Parlimen dan 117 DUN bermula 7 Nov lepas seperti diperuntukkan di bawah Peraturan-Peraturan Pilihan Raya (Pengundian Pos) 2003.

Katanya kesemua 365,686 kertas undi pos tersebut terdiri daripada 299,097 kategori Borang 1A melibatkan petugas pilihan raya, ahli dan pegawai SPR, anggota polis, tentera, dan petugas media.

Sementara itu, sebanyak 48,109 undi pos bagi kategori Borang 1B melibatkan warganegara Malaysia yang berada di luar negara dan sejumlah 15,739 kategori Borang 1C melibatkan agensi dan organisasi serta 2,741 adalah pengundi tidak hadir (PTH) luar negara.

“Proses pengeluaran kertas undi pos ini dijalankan dengan kehadiran ejen undi pos daripada semua calon yang bertanding,” katanya dalam satu kenyataan di sini hari ini.

Ikmalrudin berkata SPR mengingatkan semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) serta segera mengembalikan kepada Pegawai Pengurus berkenaan sebelum pukul 5 petang pada Sabtu ini (19 Nov) iaitu hari mengundi.

Katanya pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial.


Tiada kerosakan mesin penapis air milik Siti Bainun – Saksi

KUALA LUMPUR, 26 Okt – Seorang pegawai penyiasat kanan hari ini memberitahu Mahkamah Sesyen di sini bahawa tiada sebarang kerosakan berlaku pada mesin penapis air milik pengasas Rumah Bonda Siti Bainun Ahd Razali di sebuah unit kondominium di Wangsa Maju.

ASP Rohaini Baharom daripada Bahagian Siasatan Seksual, Wanita dan Kanak-Kanak Ibu Pejabat Polis Kontinjen Kuala Lumpur berkata ia berdasarkan dokumen yang diperoleh melalui e-mel daripada seorang ketua eksekutif bahagian sumber manusia syarikat penapis air itu pada 11 Nov 2021.

“Saya kemudian membuat siasatan lanjut daripada dokumen diterima daripada syarikat penapis air itu dan mendapati rekod penyelenggaran bagi tahun 2021 tidak menunjukkan sebarang kerosakan pada mesin penapis air yang didaftarkan atas nama Siti Bainun di kondominium di Wangsa Maju,” katanya.

Saksi pendakwaan ke-20 itu berkata demikian semasa pemeriksaan semula oleh Timbalan Pendakwa Raya Nor Azizah Mohamad pada perbicaraan kes pengasas rumah kebajikan tersebut yang didakwa mengabai dan menganiaya remaja perempuan sindrom Down dikenali sebagai Bella.

Susulan keterangan Rohaini itu, sekali gus menyanggah cadangan dibuat peguam Siti Bainun sebelum ini yang mendakwa Bella dipancut dan dicurah air panas adalah rekaan semata-mata kerana penapis air di rumah anak guamnya rosak sejak Mac 2021.

Pada prosiding sebelum ini, Yasmin Nahar Mohmood, 19, memberitahu mahkamah bahawa Siti Bainun menyuruhnya menyimbah air panas yang diambilnya daripada mesin penapis air ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Bagaimanapun pada prosiding terdahulu, Yasmin yang juga saksi pendakwaan kelima mengakui bahawa kecederaan melecur dialami Bella adalah disebabkan tumpahan air termos dan bukannya daripada mesin penapis air.

Kepada soalan peguam Siti Bainun, Nurul Hafidzah Hassan, mengenai dokumen penyelenggaran mesin penapis air itu tidak ditandatangani oleh Siti Bainun dan saksi itu menjawab tidak setuju.

Nurul Hafidzah: Jadi saya cadangkan apa-apa kesimpulan yang ASP buat berdasarkan e-mel ini tidak konklusif kerana ASP tidak tahu siapa tandatangan (dokumen) itu, setuju?

Ditanya Nurul Hafidzah bagaimana saksi itu mengetahui siapa yang menandatangani dokumen tersebut dan Rohaini menjawab dia mengetahuinya berdasarkan pengesahan daripada juruteknik syarikat mesin penapis air itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju di sini.

Sementara itu, bekas juruteknik penyelenggara Azrin Aisyah Mohd Razi, 32, memberitahu mahkamah bahawa mesin penapis air milik Siti Bainun berfungsi dalam keadaan baik semasa beliau membuat penyelenggaraan dengan menukar penapis filter mesin tersebut pada 17 Mei tahun lepas.

“Kemudian saya menekan butang sentuh untuk mencuba air panas serta air sejuk dan dalam garis panduan syarikat, saya perlu mengambil air panas dan air sejuk untuk pastikan PH air berada dalam keadaan baik,” katanya yang turut memaklumkan Siti Bainun ada memberitahu kepadanya terdapat kebocoran pada penyambung air mesin penapis air itu.

Saksi pendakwaaan ke-21 itu berkata beliau mengambil masa 20 minit untuk melakukan proses penyelenggaran pada mesin penapis air berkenaan dan sebaik urusan penyelenggaraan selesai, Siti Bainun menandatangani pada ruang pelanggan.


Profesion wartawan perlu dimartabat sebagai kerjaya profesional

Pengkaji Sejarah Sosial dan Intelektual di Institut Pemikiran dan Tamadun Islam Antarabangsa, Universiti Islam Antarabangsa Malaysia (UIA), Prof Datuk Dr Ahmad Murad Merican berkata, perubahan teknologi telah memperkasa peranan media baharu merupakan antara cabaran dihadapi dalam profesion yang hampir 200 tahun menjadi cerminan masyarakat dalam negara ini.

Beliau berkata, kini tibalah masanya kerjaya wartawan dimartabatkan sebagai sebuah kerjaya profesional dan perlu mempunyai akreditasi dan kelayakan sebagai wartawan profesional.

Malah ujarnya, sebuah persatuan wartawan Malaysia sepatutnya ditubuhkan bagi membincangkan garis panduan dan kod etika kewartawawanan agar dipersetujui dan menjadi pegangan seluruh wartwan dalam negara.

“Sampai masanya wartawan perlu bincang status profisionalisme, pentauliahan, akreditasi, kelayakan walau pun semua orang boleh jadi wartawan tetapi tak semua mampu jadi wartawan profesional.

“Dalam teknologi yang optimum, golongan ‘influencer’ (pempengaruh) itu bukan wartawan, tak sama, tetapi mereka medium membantu wartawan mendapatkan maklumat yang tepat.

“Dalam kontek influencer ini kita juga lihat ia merupakan satu cabaran, wartawan perlu lihat dan perbaiki situasi ini, inilah masa golongan wartawan ditauliahkan kerana mereka sajalah yang tahu apa itu etika dalam kewartawanan,” katanya.

Beliau berkata demikian kepada Melaka Hari Ini selepas menghadiri Majlis Makan Malam Hari Wartawan Nasional (HAWANA) 2022 diadakan di Dewan Istana, A’Famosa Resort, di sini, malam tadi.

Dalam pada itu, beliau berharap perlu ada pihak yang mengangkat profesion berkenaan mengikut kriteria tertentu agar integriti kewartawanan negara mampu dipertingkat sekali gus memperbaiki kualiti kewartawanan.


Lelaki samun warga asing ditahan

KUALA LUMPUR, 27 November – Seorang lelaki ditahan selepas disyaki menyamun wang tunai RM500 daripada dua warga asing di premis mencuci kenderaan di Taman Saujana Kajang yang tular di media sosial semalam.

Ketua Polis Daerah Kajang ACP Mohd Zaid Hassan berkata lelaki berusia 21 tahun itu ditahan di Taman Kantai Permai, Kajang pada hari sama dan disahkan positif dadah jenis methamphetamine.

“Suspek mengaku terlibat dalam kes yang disiasat dan pihak polis turut merampas sebuah motosikal serta pakaian yang disyaki digunakan semasa kejadian,” katanya dalam kenyataan hari ini.

Lelaki itu direman empat hari hingga Rabu ini dan kes disiasat di bawah Seksyen 392 Kanun Keseksaan kerana merompak tanpa menggunakan senjata.

Orang awam yang mempunyai maklumat mengenai kejadian itu diminta menghubungi balai polis berdekatan atau pegawai penyiasat kes Sarjan Ahmad Faizal Hasan di talian 019-7691924.


KMB fokus aktiviti maritim

AYER KEROH 26 November – Kumpulan Melaka Berhad (KMB) akan memberikan fokus kepada aktiviti maritim di Tanjung Kling dan Tanjung Bruas dalam usaha untuk memperkasakan pertumbuhan ekonomi Negeri Melaka.

Ketua Pegawai Eksekutifnya, Salleh Jusman berkata bagi tujuan itu pihaknya membina Jeti Tanjung Kling yang berkeluasan kira-kira 0.5 hektar (1.2 ekar) untuk menyokong aktiviti industri minyak dan gas.

“Buat masa ini keluasan tanah yang sedang operasi adalah 1.2 ekar, tetapi Kerajaan Negeri bersama Majlis Bandaraya Melaka Bersejarah (MBMB) setuju menjual tanah seluas 0.6 hektar (1.5 ekar) sebagai tambahan.

“Kami juga sedang giat menjalankan kerja-kerja pembinaan jeti bertaraf antarabangsa. Kami yakin dengan pelebaran kawasan ini dan kedalaman yang mencukupi ia boleh digunakan oleh industri minyak dan gas.

Beliau berkata demikian kepada Melaka Hari Ini (MHI) selepas Majlis Makan Malam Tahunan 2022 Kumpulan Melaka Berhad (KMB) ‘The Glamorous Night’ di sebuah hotel, di sini, semalam.

Hadir sama isteri Ketua Menteri Datin Seri Utama Munirah M. Yusop; Timbalan Pengerusi KMB, Datuk Hameed Mytheen Kunju Basheer; Ahli Lembaga Pengarah KMB merangkap Ahli Dewan Undangan Negeri (Adun) Pantai Kundor, Tuminah Kadi dan Pengurus Besar Perbadanan Ketua Menteri Melaka (CMI) Masrul Faizal Mohamad.

“Saya yakin dengan pelaburan akan datang yang memfokuskan kepada industri minyak dan gas KMB akan terus bergerak maju dan dapat menyumbang kepada pertumbuhan ekonomi Negeri Melaka,” katanya.


Pengeluaran KWSP RM10,000 dikredit lebih awal pada 18 April – Tengku Zafrul

“Ramai yang menghantar mesej dan memberi komen dalam akaun media sosial saya dan berkata: “YB (Yang Berhormat)…pengeluaran KWSP boleh dipercepatkan tak?”.

“Saya mendengar suara anda. Oleh itu, selepas berbincang dengan KWSP, justeru itu sukacita dimaklumkan bahawa pengeluaran khas KWSP akan dikreditkan secara berperingkat mulai 18 April, 2022 dan bukannya 20 April, 2022 seperti yang diumumkan sebelum ini,” katanya katanya menerusi laman Facebook beliau hari ini.

Kerajaan baru-baru ini telah membenarkan ahli KWSP di bawah usia 55 membuat pengeluaran dana persaraan mereka sebanyak RM10,000 buat kali terakhir.

Perdana Menteri, Datuk Seri Ismail Sabri Yaakob pada 16 Mac lepas dalam satu sidang media khas berkata keputusan itu dibuat berdasarkan hasil kajian dan penelitian secara menyeluruh dalam kalangan rakyat yang masih terkesan dari segi ekonomi, kehilangan pendapatan dan sedang membina semula kehidupan.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik COVID-19 melanda negara dua tahun lepas.

Tiga program pengeluaran khas KWSP itu merupakan pengeluaran pra-persaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik COVID-19 semasa Perintah Kawalan Pergerakan (PKP).


DUN Gadek: Bantu asnaf buat persiapan Aidilfitri

GADEK 20 April – Ahli Dewan Undangan Negeri (ADUN) Gadek, V P Shanmugam menganjurkan program kembara untuk menyantuni dan menyampaikan bantuan kepada asnaf yang bakal menyambut Aidilfitri tidak lama lagi.

Shanmugam berkata, setakat ini sumbangan dalam bentuk kit makanan, kuih dan duit raya itu sudah disampaikan kepada 120 asnaf sekitar Dewan Undangan Negeri (DUN) itu.


Operator kilang korban pertama banjir di Pahang

KUANTAN, 17 Dis – Seorang operator kilang menjadi korban pertama banjir di Pahang tahun ini, selepas mayatnya ditemukan hampir tiga jam selepas dia dilaporkan terjatuh daripada motosikal semasa meredah air bah di jalan berhampiran tanah perkuburan Cina Gambang di sini, hari ini.

Ketua Polis Daerah Kuantan ACP Wan Mohd Zahari Wan Busu berkata mangsa M. Gunalan, 38, dari Taman Gambang Makmur di sini ditemukan pada 2.22 petang tadi, kira-kira 100 meter dari lokasi orang awam melihat dia terjatuh.

“Saksi kejadian memaklumkan mangsa cuba mengharung air deras di situ pada 11.30 pagi sebelum dilihat gagal mengawal motosikalnya menyebabkan dia terjatuh dan dihanyutkan arus deras.

Beberapa orang yang berada berhampiran cuba untuk menyelamatkan mangsa, namun gagal kerana arus air yang sangat deras membahayakan diri mereka,” katanya semasa dihubungi di sini hari ini.

Wan Mohd Zahari berkata mayat mangsa dihantar ke Hospital Tengku Ampuan Afzan (HTAA) di sini untuk bedah siasat selepas ujian saringan COVID-19 diperoleh.

Operasi mencari dan menyelamat mangsa melibatkan empat pegawai dan anggota polis serta 24 pegawai dan anggota bomba menggunakan masing-masing sebuah bot gentian, lori dan pacuan empat roda.

Awal pagi ini, beberapa kawasan di Kuantan dinaiki air akibat hujan lebat berterusan sejak malam tadi, termasuk di Pekan Sungai Lembing, Kampung Kempadang, Sungai Soi dan Kampung Bugis.

Beberapa jalan juga dinaiki air termasuk di Jalan Gambang, Jalan Air Putih dan Jalan Pintasan Kuantan namun mulai surut pada tengah hari ini, selain angin kencang menyebabkan beberapa pokok di sekitar daerah ini tumbang. – BERNAMA


Polis tahan lelaki disyaki bunuh jiran

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berusia 26 tahun itu ditahan di sekitar Kota Damansara awal pagi tadi susulan laporan yang diterima pada 9.15 malam kelmarin.

Beliau berkata mangsa yang merupakan seorang lelaki berusia 45 tahun dan anggota Jabatan Sukarelawan Malaysia (Rela) sepenuh masa disahkan meninggal dunia di tempat kejadian.

Menurut Mohamad Fakhrudin, sebelum kejadian mangsa telah menegur suspek kerana mabuk ketika menaiki lif bersama dan setelah keluar dari lif, suspek bersama seorang lelaki terus mengejar mangsa hingga ke hadapan rumahnya.

“Siasatan awal mendapati mangsa telah dipukul di bahagian kepala dengan menggunakan topi keledar dan sebatang kayu di hadapan rumahnya. Polis merampas satu topi keledar, sebatang kayu dan satu pemetik api di tempat kejadian untuk siasatan lanjut,” katanya dalam kenyataan malam ini.

Suspek direman hingga 14 Okt bagi siasatan mengikut Seksyen 302 Kanun Keseksaan dan polis sedang giat mengesan lelaki yang dipercayai turut terlibat dalam kejadian itu.

Mohamad Fakhrudin meminta orang ramai yang mempunyai maklumat mengenai kejadian supaya menghubungi Pegawai Penyiasat ASP Mohd Hafizee Ismail di talian 013-3587571.


Penceramah dari lokasi PKPB tak dibenarkan

AYER KEROH 27 Okt. – Penceramah luar terutama dari kawasan yang dikenakan Perintah Kawalan Pergerakan Bersyarat (PKPB) tidak dibenarkan memberi ceramah di masjid serta surau di negeri ini berkuatkuasa sejak 24 Oktober lalu sehingga ke suatu tarikh yang akan dimaklumkan kelak.

Mufti Melaka Datuk Wira Abdul Halim Tawil berkata, keputusan itu diambil sebagai usaha untuk mengekang penularan pandemik COVID-19 di negeri ini berikutan kes di Melaka menunjukkan peningkatan.

“Masjid dan surau yang ingin mengadakan majlis berzanji dan marhaban membabitkan skala 10 hingga 15 orang, maka pihak kami tiada halangan untuk membenarkan.

“Walau bagaimanapun sekiranya pihak masjid dan surau membuat majlis dalam skala yang besar terutama melibatkan penceramah undangan yang merentas negeri seperti Selangor, Wilayah Persekutuan Kuala Lumpur dan Johor telah kita putuskan untuk tangguhkan sementara,” katanya.

Beliau berkata demikian pada program sumbangan petrol, makanan dan penyampaian zakat asnaf dianjurkan oleh Persatuan Veteran Angkatan Tentera Malaysia (PVATM) di Rembia, Melaka.

Dalam pada itu, katanya pentadbir masjid dan surau dikehendaki mendaftarkan aplikasi MySejahtera, menyediakan rekod pendaftaran secara manual bagi tujuan pendaftaran jemaah, manakala makanan perlu disediakan secara pembungkusan.


MITI pertimbang insentif buat sektor perkilangan dan pembuatan

PENGKALAN BATU 18 Julai – Kementerian Perdagangan Antarabangsa dan Industri (MITI) sedia mempertimbangkan insentif untuk membantu mengembangkan sektor perkilangan dan pembuatan di negara ini.

Katanya, melalui lawatan ke Kilang Texas Instruments Electronics Sdn Bhd di Batu Berendam hari ini,  pihaknya dimaklumkan mengenai cadangan untuk membesarkan kilang terbabit dan menambah pelaburan yang lebih besar.

Justeru, pihaknya bersama Lembaga Pembangunan Pelaburan Malaysia (MIDA) akan mengadakan perbincangan bersama Kementerian Kewangan Malaysia (MOF) dan Kerajaan Negeri Melaka berhubungan bantuan yang boleh disalurkan.

“Kita difahamkan, kerajaan negeri sedia memberi jaminan untuk membantu pelaburan ini direalisasikan, dalam usaha menggalakkan pertumbuhan ekonomi yang positif bukan sahaja untuk negeri, tetapi juga negara. Pada masa sama memberi jaminan pekerjaan kepada rakyat,” katanya.

Beliau berkata demikian dalam sidang media selepas mengadakan lawatan kerja ke dua buah kilang iaitu Dominant Opto Technologies Sdn Bhd dan Texas Instruments Electronics Sdn Bhd di Batu Berendam, di sini.